Keyakinan perniagaan merosot pada suku ketiga 2021

Peniaga lebih pesimis terhadap keadaan perniagaan mereka pada suku ketiga 2021, menurut kajian terkini Jabatan Perangkaan yang dijalankan secara suku tahunan untuk mengukur jangkaan prestasi perniagaan bagi suku tahun dan enam bulan yang akan datang.Berdasarkan Survei Kecenderungan Perniagaan bagi suku ketiga 2021, petunjuk keyakinan merosot kepada -21.3% pada suku tahun rujukan berbanding -3.1% pada suku tahun sebelumnya.Ketua Perangkawan Dr Mohd Uzir Mahidin berkata semua sektor yang diliputi menjangkakan keadaan perniagaan yang kurang menggalakkan untuk suku ketiga 2021 berikutan pandemik Covid-19 yang buruk dan berpanjangan di negara ini.“Petunjuk keyakinan bagi sektor perdagangan borong dan runcit merosot ke trajektori negatif dengan -39.4% berbanding +5.6% pada suku kedua 2021 disebabkan peniaga yang kurang keyakinan terhadap keadaan perniagaan mereka untuk tempoh tiga bulan akan datang,” katanya dalam kenyataan hari ini.Sementara itu, beliau berkata sektor industri dan perkhidmatan menunjukkan lebih pesimis dengan petunjuk keyakinan masing-masing menyusut kepada -11.0% dan -22.8% pada suku ketiga berbanding -1.5% dan -6.1% yang dicatatkan pada suku tahun sebelumnya.Mohd Uzir berkata pada masa yang sama, sektor pembinaan juga menjangkakan keadaan perniagaan mereka merosot pada suku tahun rujukan dengan -45.0% berbanding -30.5% pada suku kedua.“Secara keseluruhan, imbangan bersih -12.9% menunjukkan pertubuhan meramalkan pendapatan kasar mereka akan merosot, di mana 23.6% pertubuhan menjangkakan hasil kasar meningkat untuk suku ketiga, manakala 36.5% menunjukkan sebaliknya.“Pada masa yang sama, 39.9% pertubuhan meramalkan hasil kasar mereka kekal sama. Dari segi pekerjaan, majoriti pertubuhan (76.5%) meramal untuk mengekalkan pekerja mereka untuk suku tahun rujukan,” kata Mohd Uzir.Beliau berkata sebanyak 8.5% pertubuhan menjangkakan pengambilan pekerja yang lebih ramai, manakala 15.0% berhasrat mengurangkan tenaga kerja seterusnya mendorong kepada imbangan bersih -6.5% untuk suku ketiga 2021.Melihat kepada sentimen bagi enam bulan ke hadapan, Mohd Uzir berkata peniaga pesimis terhadap prospek perniagaan mereka bagi Julai hingga Disember 2021 dengan imbangan bersih keseluruhan -21.7% berbanding +11.0% bagi April hingga September 2021.Sama seperti jangkaan untuk tiga bulan akan datang, kesemua sektor menjangkakan prospek negatif dengan sektor yang merekodkan pesimis paling kecil adalah industri.Menurut tinjauan itu, sektor industri menjangkakan keadaan perniagaan merosot dari +12.5% kepada -11.8% untuk separuh kedua 2021.Pada masa yang sama, beliau berkata sektor perkhidmatan dan pembinaan menjangkakan keadaan perniagaan yang kurang memberangsangkan untuk enam bulan akan datang dengan imbangan bersih masing-masing -14.2% dan -24.2% berbanding +8.4% dan +6.1% dicatatkan bagi April hingga September 2021.Mohd Uzir berkata sektor perdagangan borong dan runcit turut meramalkan prestasi perniagaan yang mencabar dalam tempoh enam bulan akan datang dengan imbangan bersih -59.7% berbanding +12.5% yang direkodkan sebelumnya.


Kumpulan alam sekitar gesa pertimbang semula pembukaan kilang bateri di Jenjarom

Sahabat Alam Malaysia (SAM) menggesa kerajaan Selangor supaya memandang serius bantahan penduduk-penduduk kampung Jenjarom, Kuala Langat terhadap cadangan pengoperasian semula kilang bateri di kawasan itu.Presiden SAM Meenakshi Raman berkata, meskipun syarikat kilang bateri Federal Power Holdings Sdn Bhd memberi jaminan pihaknya tidak akan membahayakan kesihatan dan mengakibatkan pencemaran, ia bukan alasan kukuh bagi membolehkan syarikat tersebut memulakan operasi.“Kerajaan negeri dan pihak berkuasa perlu mengambil iktibar membabitkan isu pencemaran yang berlaku sebelum ini yang telah menjejaskan kesihatan dan ketenteraman penduduk dan orang awam,” tulisnya dalam satu kenyataan hari ini.Majlis Daerah Kuala Langat (MDKL) sebelum ini pernah membatalkan lesen operasi dan mengarahkan kilang bateri Leoch Accupower (M) Sdn Bhd ditempatkan semula di kawasan industri berat.Ia selaras dengan keputusan Majlis Mesyuarat Kerajaan Negeri Selangor (MMKN) yang dibuat pada 30 Oktober 2019.Jelas SAM, keputusan mesyuarat itu membuktikan industri berat dan berasaskan pembuatan bateri tidak sesuai dijalankan di Kampung Jenjarom atau sebarang tapak yang berstatuskan industri kecil dan sederhana.“Kami berpandangan perkara ini perlu diteliti secara mendalam.“Ini berikutan aktiviti yang akan dilaksanakan seakan sama dengan aktiviti pembuatan bateri yang diterajui oleh syarikat Leoch Accupower sebelum ini.”Atas sebab itu, Meenakshi berkata kerajaan negeri serta pihak berkuasa tidak boleh berkompromi dalam hal yang membabitkan isu alam sekitar dan pencemaran yang boleh mengancam kesejahteraan rakyat.“Jangan benarkan industri berat beroperasi di zon industri kecil dan sederhana, serta berhampiran dengan kawasan kediaman dan kemudahan awam seperti sekolah,” katanya.


Senat AS lulus RUU tingkat pengeluaran cip komputer

Senat Amerika Syarikat (AS) pada Rabu meluluskan rang undang-undang (RUU) bagi meningkatkan pengeluaran cip komputer bernilai AS$280 billion dalam usaha untuk menyaingi China, lapor Agensi Anadolu.
Dengan undian 64 menyokong manakala 33 membantah membolehkan RUU itu dibahaskan di Dewan Perwakilan, menyaksikan Speaker Nancy Pelosi menyuarakan keyakinannya ia akan mendapat sokongan yang mencukupi untuk memastikan kelulusan diperoleh secepat mungkin.
RUU itu merupakan suatu pelaburan awam terbesar dalam bidang sains, teknologi dan pembuatan sejak beberapa dekad, termasuk berbilion dolar turut disalurkan untuk Yayasan Sains Kebangsaan dan pengecualian cukai diberi kepada pelabur dalam pembuatan semikonduktor.
"Ia akan mewujudkan peluang pekerjaan yang berdaya saing, pembuatan cip mikro di AS, meningkatkan rantaian bekalan, mengukuhkan kepentingan keselamatan Amerika, serta mengurangkan kos," ciap Ketua Majoriti Senat Chuck Schumer di Twitter.ta
Jawatankuasa Peraturan Dewan seterusnya akan membentangkan usul mengenai Akta CHIPS dan Sains itu dan Pelosi berkata Dewan akan "meluluskan undang-undang penting ini."
Presiden AS Joe Biden dijangka meluluskan RUU itu sebaik sahaja ia mendapat kelulusan Dewan Perwakilan.


Syarikat pengeluar Timah pertimbang tukar nama produk wiski

Syarikat pengeluar wiski Timah bersetuju untuk mempertimbangkan penukaran nama dan imej bagi arak keluarannya susulan kontroversi yang tercetus bulan lalu di mana beberapa pihak mendakwa ia boleh mengelirukan penganut Islam.Menteri Perdagangan Dalam Negeri dan Hal Ehwal Pengguna Alexander Nanta Linggi berkata mesyuarat diadakan bersama wakil syarikat dan beberapa menteri lain hari ini.“Syarikat Winepark Corporation (M) Sdn Bhd memohon tempoh satu minggu untuk berbincang dengan pemegang saham dan lembaga pengarah mereka bagi menukar nama dan imej pada label produk arak keluaran mereka,” kata Nanta dalam kenyataan hari ini.“Perkara berkenaan adalah antara hasil keputusan yang dicapai dalam pertemuan wakil syarikat berkenaan bersama pihak kerajaan semalam.”Menurut Nanta pertemuan yang dihadiri Menteri Komunikasi Dan Multimedia Annuar Musa, Menteri di Jabatan Perdana Menteri (Hal Ehwal Agama) Idris Ahmad dan Menteri Perpaduan Negara Halimah Mohamed Sadique itu diadakan dalam suasana harmoni dan menghayai konsep Keluarga Malaysia bagi mencapai satu kesepakatan.Ia juga merupakan pertemuan susulan selepas syarikat tersebut bertemu dengan MyIPO pada 25 Oktober lalu.Hadir sama dalam pertemuan tersebut adalah Ketua Setiausaha KPDNHEP Hasnol Zam Zam, Timbalan Ketua Setiausaha Kementerian Tenaga Dan Sumber Asli (KeTSA) Abdul Wahid Abu Salim dan Ketua Pengarah Perbadanan Harta Intelek Malaysia (MyIPO) Abdul Haris Lakar.


Muhyiddin gesa PN kerja keras umpama esok PRU

Muhyiddin Yassin mahu pucuk pimpinan dan ahli semua parti politik yang mendukung Perikatan Nasional (PN) bekerja keras seolah-olah akan menghadapi pilihan raya umum dalam tempoh terdekat.Perdana menteri yang juga presiden Bersatu itu turut menegaskan kesemua mereka perlu bersepakat dan berbincang secara baik tanpa ada sifat dan perasaan cemburu untuk membentuk persefahaman sesama mereka.“Ini amat penting untuk tentukan masa depan kita lebih terjamin dan lebih penting ialah bila sampai pilihan raya, rakyat akan bangkit dan bangun untuk memberi mandat dan sokongan kepada PN untuk bentuk kerajaan pada masa akan datang.“Jangan tanya saya bila pilihan raya akan diadakan, yang penting kita perlu kerja bersungguh-sungguh, seolah-olah esok pilihan raya akan diadakan,” katanya.Beliau berkata demikian ketika berucap pada majlis sambutan ulang tahun keempat Bersatu di Kuala Lumpur malam tadi yang dihadiri ahli parti itu dari seluruh negara, selain wakil parti dalam PN.Muhyiddin turut memberikan nasihat secara khusus kepada ahli Bersatu supaya mereka merapatkan saf dan mengekalkan imej parti yang beramanah, berintegriti dan bermaruah.“… dan untuk tentukan kita berjaya sekarang, tak ada pilihan bagi Bersatu, kita perlu kukuhkan semangat perpaduan sesama kita, jangan ada perasaan cemburu dan iri hati dan perasaan menyebabkan kerenggangan hubungan antara kita sesama, kita harus percaya satu sama lain, kita harus membantu satu sama lain.“Wujudkan satu barisan kerja yang kuat dan kukuhkan sifat beramanah, berintegriti dan bermaruah adalah menjadi satu daripada panduan kita untuk menentukan imej Bersatu akan sentiasa didukung dan disokong segenap peringkat rakyat Malaysia,” katanya.Beliau turut menyentuh penyertaan Bersatu dalam Muafakat Nasional (MN) yang katanya dilakukan tanpa berfikir panjang sebaik menerima jemputan daripada kerjasama dua parti Melayu-Islam tersebut.Katanya yang penting sekarang ialah bergerak ke depan dan memastikan kerjasama itu membuahkan sesuatu yang bermanfaat bukan sahaja dari segi politik tetapi juga negara dan kerajaan.Sementara itu, Muhyiddin berkata walaupun empat tahun adalah satu tempoh yang singkat, sejak penubuhannya Bersatu berjaya melakar sejarah sebagai sebuah parti politik dan juga sebahagian pimpinan kerajaan.Beliau turut menyentuh kejayaan kerajaan dalam menghadapi pandemik Covid-19 yang meletakkan Malaysia sebagai antara negara paling berjaya di dunia dalam menangani pandemik itu.Selain itu, Muhyiddin turut menyifatkan majlis sambutan ulang tahun keempat Bersatu sebagai menandakan kelangsungan parti dalam arena politik negara.“Inilah detik menunjukkan bahawa Bersatu bukan hanya boleh kekal pada hari ini … doa kita Bersatu akan terus kekal abadi dalam sejarah politik negara,” katanya.


Anwar sebagai PM buka peluang hubungan dengan Malaysia, kata pengarang kanan akhbar Israel

Pengarang kanan sebuah akhbar Israel berpengaruh berkata pelantikan Anwar Ibrahim sebagai perdana menteri boleh membuka lembaran baru dalam hubungan antara negara Yahudi itu dengan Malaysia, di mana setiap kerajaan ditubuhkan sebelum ini tegas mengutuk Zionisme dan secara terbuka menyokong perjuangan rakyat Palestin.
Ketua pengarang akhbar berbahasa Inggeris Haaretz, Esther Solomon turut membandingkan Anwar dengan bekas perdana menteri Dr Mahathir Mohamad, yang jelas melemparkan kutukan terbuka terhadap dasar Israel di forum antarabangsa sehingga menyebabkan beliau dilabel sebagai “anti semitik”.
"Berbeza dengan Mahathir sebelum ini, PM Malaysia yang baru Anwar Ibrahim tidak menggelar dirinya sebagai seorang yang ‘bangga sebagai anti semitik'; malah musuhnya menyelar beliau sebagai 'agen' Yahudi dan/atau Kristian.
"Israel akan menyukai hubungan yang lebih erat dengan Kuala Lumpur. Mungkin ini adalah peluang?" soalnya mengulas di Twitter sambil berkongsi laporan Haaretz mengenai pelantikan Anwar.
Ulasannya mengundang banyak balasan dari rakyat Malaysia, walaupun kebanyakannya adalah balasan ringkas yang mendakwa tidak ada negara bernama Israel, dan ada juga yang berpendapat bahawa sebarang isyarat diplomatik kepada Israel akan membunuh karier politik Anwar.
Perdebatan panjang mengenai dakwaan wujud hubungan Anwar dengan Israel dibangkitkan semula sepanjang tempoh kempen Pilihan Raya Umum ke-15 (PRU15) baru-baru ini, apabila pesaingnya di Tambun, Ahmad Faizal Azumu, mencabar beliau untuk menyatakan PKR tidak disusupi anasir Israel.
Apa yang dibangkitkan Faizal itu adalah susulan penahanan puluhan rakyat Malaysia yang dikatakan diupah oleh agensi perisikan Israel, Mossad untuk menculik seorang pereka program komputer Palestin yang dikehendaki negara itu September lalu.
Beberapa hari selepas suspek didakwa di mahkamah atas tuduhan menculik, muncul gambar di media sosial yang menunjukkan salah seorang daripada mereka, rakyat Malaysia bernama Raibafie Amdan, mengibarkan bendera PKR dalam gambar yang diambil beberapa tahun sebelum itu.
PKR kemudiannya menafikan Raibafie merupakan ahli parti itu.
Insiden tersebut turut membangkitkan semula kenyataan kontroversi Anwar ketika diwawancara Wall Street Journal pada 2012, di mana beliau berkata akan "menyokong semua usaha untuk melindungi keselamatan negara Israel".
Dalam artikel mengenai pelantikan Anwar baru-baru ini, Haaretz berkata pandangan Anwar itu menunjukkan beliau lebih terbuka untuk menjalin hubungan diplomatik dengan Israel.
"Ini adalah kenyataan penting daripada seorang ahli politik kanan di negara yang pasportnya menyatakan 'sah untuk semua negara di dunia, kecuali Israel'," kata akhbar itu.
"Walaupun rekod (kenyataannya) bercampur-baur, (Anwar) Ibrahim sememangnya lebih terbuka kepada Israel berbanding Mahathir yang mengambil pendirian keras, di mana ia berpotensi memberi peluang kepada Israel untuk memperbaiki hubungan (dengan Malaysia) ke tahap tertentu.”
Bagaimanapun, akhbar itu memberi amaran bahawa sebarang inisiatif sedemikian bukan sahaja perlu mengambil kira hakikat bahawa 61% rakyat Malaysia “sudahmenyatakan pandangan anti semitik", memetik tinjauan kumpulan kepentingan Zionis, Anti-Defamation League.
Ia juga berkata hubungan mesra Iran dengan Malaysia juga menjadi penghalang bagi sebarang hubungan dengan Israel pada masa hadapan.
Perisikan Barat mencadangkan Malaysia sebagai sebuah hab untuk aktiviti Iran, dan ia adalah salah satu daripada beberapa negara di dunia yang boleh dikunjungi rakyat Iran tanpa visa.
"Artikel pada 2015, dalam akhbar Malaysia menggambarkan negara itu sebagai 'jambatan' antara Iran dan negara lain. Ini mungkin menjelaskan ribuan warga Iran datang ke Malaysia untuk belajar, dan mengapa sesetengah mereka tetap tinggal di negara ini selepas menghabiskan pengajian.
"Iran mempunyai infrastruktur yang sangat penting di Malaysia," kata akhbar itu memetik seorang pegawai Israel.
"Terdapat hubungan yang sangat berbahaya di sana antara pelajar Palestin dan pakar dari Iran."


Jangan campur tangan, Hamzah beritahu UNHCR berhubung penghantaran pulang pelarian

Menteri Dalam Negeri Hamzah Zainudin meminta Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) serta mana-mana kumpulan hak asasi manusia supaya jangan campur tangan dalam urusan penghantaran pulang pelarian dari Myanmar ke negara asal mereka.
Beliau berkata warga asing yang ditahan seterusnya dihantar pulang ke negara asal bermakna mereka telah melanggar undang-undang Malaysia.
"Bukan hanya Myanmar, bukan hanya datang dari sesuatu negara tetapi seluruh dunia yang datang sini melanggar undang-undang ada kesalahan dan sudah sampai tempoh untuk kita hantar balik, kita hantar balik.
"Jadi UNHCR, United Nations (Pertubuhan Bangsa-Bangsa Bersatu) ke atau mana-mana sekalipun kalau orang yang kita tangkap itu masuk ikut cara sah dan mempunyai dokumen, kemudian melanggar undang-undang dan dihukum, kita akan hantar balik,” katanya.
Beliau berkata demikian pada sidang media selepas menghadiri Program Kita Demi Negara - Zon Timur yang dirasmikan oleh Menteri Besar Kelantan Ahmad Yakob, di Dataran Lembah Sireh, di Kota Bharu hari ini.
Hamzah berkata demikian ketika diminta mengulas gesaan Human Rights Watch (HRW) yang berpangkalan di New York supaya kerajaan menghentikan penghantaran pulang pencari suaka politik dari Myanmar kerana meletakkan nyawa mereka dalam bahaya.
Mengulas lanjut, beliau berkata pihaknya turut memahami ada warga asing yang datang ke negara ini sebagai pelarian dan pencari suaka politik.
"Kita pun faham dan sedar, dari segi kemanusiaan kita tidak akan hantar orang yang akan menyebabkan mereka nanti 'hilang' di negara asal. Kita tidak akan melakukan perkara yang boleh menyebabkan kezaliman terhadap individu yang dihantar pulang," katanya.
Mengenai cadangan untuk menutup pejabat UNHCR, Hamzah berkata perkara itu masih diteliti.
"Kita sedang meneliti dan akan buat keputusan sama ada UNHCR patut ada di sini atau tidak. Sebagai sebuah negara yang bermaruah, saya patut jaga negara kita dulu sebelum menjaga orang luar," katanya.


Radzi bincang pembukaan semula sekolah dengan wakil PIBG di Labuan

Menteri Kanan Pendidikan Radzi Jidin hari ini mengadakan siri pertama perbincangan bersemuka dengan wakil Persatuan Ibu Bapa dan Guru (PIBG) sekolah menengah dan rendah di Labuan, mengenai pembukaan sesi persekolahan pada 3 Oktober depan.Perbincangan tertutup itu dibahagikan kepada dua sesi iaitu pagi dan petang membabitkan 50 wakil dari 17 sekolah menengah dan 10 sekolah rendah.Antara perkara yang dibincangkan adalah pandangan dan cadangan daripada PIBG mengenai pembukaan sekolah secara berperingkat.Radzi turut mengadakan perbincangan dengan guru besar dan pengetua mengenai sistem yang sesuai bagi pembukaan semula sesi persekolahan dan prosedur operasi standard (SOP).Beliau dijadual menyambung perbincangan dengan para guru berhubung isu sama esok.Radzi dalam lawatan kerja dua hari ke Labuan bermula hari ini, lawatan sulung beliau ke pulau bebas cukai itu setelah dilantik sebagai menteri pendidikan.


Semua pihak kena akur larangan ahli politik beri kuliah di masjid, kata PM

Perdana Menteri Anwar Ibrahim berkata semua pihak perlu menghormati dan akur terhadap arahan pihak berkuasa agama negeri mengenai larangan ahli politik menyampaikan kuliah atau ceramah politik di masjid dan surau.
Anwar yang juga menteri kewangan ketika ditemui media selepas menghadiri perhimpunan bulanan Kementerian Kewangan di Putrajaya hari ini berkata soal kebenaran memberi kuliah atau ceramah itu adalah terpakai kepada semua pihak termasuk dirinya.
Menurutnya, beliau akan mengelak untuk memberikan tazkirah atau ceramah di masjid, jika dijemput bagi menghormati larangan tersebut.
“Dalam menghormati arahan, saya mengelak (beri tazkirah atau ceramah) apabila singgah di masjid setiap Jumaat untuk bersolat dan hanya bersalaman serta beramah mesra dengan para jemaah yang ada," katanya.
Beliau mengulas kenyataan Presiden PAS Abdul Hadi Awang pada 4 Mac lepas yang menegaskan bukan menjadi satu kesalahan untuk ahli politik memberikan kuliah atau ceramah agama di seluruh masjid serta surau-surau, sebaliknya menjadi satu kewajipan untuk pemimpin bercakap mengenai politik Islam.
Sementara itu mengulas kenyataan Abdul Hadi yang juga timbalan pengerusi Perikatan Nasional (PN) bahawa PN berhak merancang merampas kerajaan, Anwar berkata ia adalah naratif Abdul Hadi.
Semalam Abdul Hadi dilaporkan berkata usaha merampas kerajaan daripada parti memerintah perkara biasa dalam politik, sama ada menerusi undi tidak percaya, akuan berkanun atau penyokong kerajaan berpaling tadah.


Kes harian melonjak lepasi 17,000 jangkitan

17,134 kes baru Covid-19 direkodkan hari ini menjadikan jumlah keseluruhan sebanyak 2,956,332 kes.5,681 pesakit juga direkodkan sembuh, menjadikan jumlah keseluruhan pesakit sembuh sebanyak 2,829,752.Dalam pada itu, kes yang memerlukan rawatan di unit rawatan rapi (ICU) adalah sebanyak 143 kes di mana 83 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 78 kes di mana 35 adalah kes Covid-19.Dari keseluruhan kes harian yang dilaporkan pada hari ini, 86 kes (0.5%) adalah daripada Kategori Tiga, Empat, dan Lima, dan 17,048 kes (99.5%) lagi adalah terdiri daripada Kategori Satu dan Dua.


Malaysia hasrat tambah kuota haji tahun hadapan, kata menteri

Malaysia telah menyampaikan hasrat kepada Arab Saudi untuk mendapatkan tambahan kuota haji kepada 31,950 pada tahun hadapan selaras dengan pertambahan jumlah penduduk negara, kata Menteri di Jabatan Perdana Menteri (Hal Ehwal Agama) Mohd Na’im Mokhtar.
Mohd Na’im berkata hasrat itu disampaikan dalam pertemuan bersama Menteri Haji dan Umrah Arab Saudi Tawfiq Fawzan Al-Rabiah di Putrajaya hari ini sempena lawatan kerja Tawfiq selama tiga hari ke Malaysia bermula semalam.
“Insya-Allah perkara ini akan terus dibincang lanjut, malah Tuan Yang Terutama (Tawfiq) menyatakan komitmen untuk membuat pertimbangan sewajarnya terhadap hasrat kita ini,” katanya pada sidang media selepas menerima kunjungan hormat dan mengadakan pertemuan dengan Tawfiq di pejabatnya di Putrajaya.
Kuota haji untuk jemaah Malaysia bagi musim haji tahun ini ialah 31,600.
Tawfiq dalam ucapannya berkata kerajaan Arab Saudi amat mengalu-alukan kedatangan jemaah haji dan umrah Malaysia ke Tanah Suci malah memberi jaminan akan sentiasa menambah baik pelbagai kemudahan khusus bagi memastikan keselesaan para jemaah untuk menunaikan ibadah.
Dalam ucapannya yang diterjemahkan oleh Pengarah Kanan Jabatan Kemajuan Islam Malaysia (Jakim) Abdul Karim Zakaria, beliau berkata kerajaan Arab Saudi juga bercadang meningkatkan jumlah penerbangan mingguan dari Malaysia ke Arab Saudi kepada 70 penerbangan.
Ketika ini, menurutnya terdapat 49 penerbangan seminggu dari Kuala Lumpur ke Arab Saudi.
Beliau turut menzahirkan penghargaan atas pelbagai inisiatif serta kecekapan Malaysia dalam mengendalikan operasi haji dan umrah bagi memudahkan urusan rakyat negara ini menunaikan ibadah di Tanah Suci.
Tawfiq turut memaklumkan terdapat aplikasi baharu yang telah dilancarkan untuk kemudahan jemaah haji dan umrah dari seluruh dunia iaitu Nusuk.
Aplikasi pelbagai bahasa yang boleh dimuat turun dari Google Play Store serta Apple App Store itu dilengkapi pelbagai maklumat dan kemudahan berkaitan urusan haji dan umrah.


Ku Li letak jawatan pengerusi jemaah penasihat Umno

Ahli Parlimen Gua Musang Tengku Razaleigh Hamzah meletakkan jawatan sebagai pengerusi jemaah penasihat Umno, mempersoalkan kemampuan parti Melayu itu untuk menang Pilihan Raya Umum ke-15 (PRU15) akan datang.Beliau berkata peletakan jawatan yang didakwa beliau tidak berpelembagaan itu akan berkuat kuasa serta merta.“Sudah tentu pimpinan yang dipilih dan anggota kerajaan yang menggantikan kerajaan gagal telah direstu pimpinan Umno walaupun orang ramai dan akar umbi menzahirkan kekecewaan mereka kerana hampir semua jawatan dipenuhi oleh mereka yang ‘gagal’.“Bolehkah mereka ini bantu parti kita tebus kekalahan dalam PRU15 dan akhiri Parlimen yang tergantung?” katanya dalam satu surat dihantar kepada Presiden Umno Ahmad Zahid Hamidi pada Isnin.Dalam pada itu, Razaleigh yang tekenal dengan panggilan Ku Li turut mengucapkan terima kasih kepada Zahid kerana memberikan peluang kepada beliau untuk memainkan peranan “kecil” dalam parti itu.Pada Julai, Ku Li yang merupakan ahli Parlimen Umno memohon agar tempat duduk beliau dalam Dewan Rakyat diletakkan berhampiran blok Bebas.Dalam satu surat bertarikh 26 Julai kepada Yang di-Pertua Dewan Rakyat Azhar Azizan Harun, beliau memberi alasan memohon pertukaran tempat duduk kerana tidak lagi menyokong kerajaan Perikatan Nasional (PN).“Dari awal lagi saya tidak pernah menyokong atau bersama-sama dengan kerajaan yang ditubuh yang mengguna nama kerajaan Perikatan Nasional.“Saya belum mengetahui sama ada anggota-anggota Dewan Rakyat yang lain daripada parti saya telah berurusan dengan YB Tuan Yang di-Pertua mengenai tempat duduk mereka dalam Dewan Rakyat.“Walau apa pun yang dilakukan oleh mereka ini saya dengan suka hati mohon berpindah ke tempat lain yang sewajarnya, bersesuaian dengan semangat perjuangan Barisan Nasional/Umno terutama sekali pengundi saya, ahli-ahli Umno dan rakyat Malaysia supaya sedikit pun tidak boleh dianggap sebagai penyokong kerajaan gagal ini,” katanya.


Kes baru Covid-19 jangkau 20,000 sekali lagi

Malaysia merekodkan kes baru sebanyak 20,837 menjadikan kes keseluruhan Covid-19 meningkat sebanyak 1,593,602 kes.Selangor kekal mencatat kes harian tertinggi sebanyak 4,645 disusuli Sabah (3,376), Kedah (1,772), Johor (1,743), Sarawak (1,543), Kelantan (1,422), Kuala Lumpur (1,284), dan Perak (1,242).Hanya Labuan (4) sahaja negeri yang mencatat kes satu digit hari ini.Kes aktif dengan kebolehjangkitan pula kini berjumlah 257,417 kes.Negara juga mencatat sebanyak 18,613 kes sembuh menjadikan jumlah keseluruhan kes sembuh meningkat kepada 1,316,336.Dalam pada itu, 1,063 pesakit ditempatkan di unit rawatan rapi (ICU) termasuk 511 orang memerlukan bantuan alat pernafasan.Malaysia turut mencatat 211 lagi korban akibat Covid-19, menjadikan jumlah mangsa yang maut meningkat kepada 14,553.


Polis siasat kumpulan dakwa pewaris Kesultanan Sulu, kata Acryl Sani

Polis menerima satu laporan berhubung tindakan sekumpulan penuntut yang mendakwa sebagai pewaris Kesultanan Sulu yang mengemukakan tuntutan melalui notis timbang tara melebihi US$32 bilion.
Ketua Polis Negara Acryl Sani Abdullah Sani berkata laporan itu dibuat oleh Ketua Pengarah Bahagian Hal Ehwal Undang-Undang (BHEUU) Jabatan Perdana Menteri Khairul Dzaimee Daud berikutan tuntutan yang diserahkan kepada Kerajaan Malaysia pada 30 Julai 2019.
“Tuntutan tersebut merupakan satu ancaman kepada keselamatan negara. PDRM melalui Unit Siasatan Jenayah Terkelas (USTJ), Jabatan Siasatan Jenayah Bukit Aman telah membuka kertas siasatan di bawah Seksyen 124(k) Kanun Keseksaan kerana sabotaj.
“PDRM memandang serius sebarang elemen yang boleh mengganggu gugat ketenteraman awam khususnya perbuatan sabotaj terhadap keselamatan, kedaulatan dan kestabilan negara serta memberi jaminan siasatan terperinci berhubung perkara tersebut akan dilaksanakan,” katanya dalam kenyataan hari ini.


Banjir di Sarawak, Pahang semakin pulih

Situasi banjir di Sarawak dan Pahang menunjukkan tanda semakin pulih apabila jumlah mangsa yang masih berada di pusat pemindahan sementara (PPS) berkurangan pagi ini.Bagaimanapun di Sabah, keadaan banjir tidak banyak berubah dengan lapan daerah masih terjejas banjir.Di Sarawak, jumlah mangsa banjir menurun sedikit kepada 309 orang pagi ini berbanding 325 semalam.Menurut laporan Jawatankuasa Pengurusan Bencana Negeri (JPBN) Sarawak, kesemua mangsa banjir berkenaan berada di PPS Sekolah Kebangsaan (SK) Tanah Puteh, Serian, satu-satunya PPS yang masih beroperasi di Bumi Kenyalang.Di Pahang, jumlah mangsa banjir yang masih berada di empat PPS di Kuantan dan Pekan hari ini berkurangan kepada 422 orang daripada 118 keluarga berbanding 509 orang petang semalam, demikian menurut portal Info Bencana Jabatan Kebajikan Masyarakat (JKM).Seramai 337 mangsa banjir di Kuantan ditempatkan di dua PPS iaitu Dewan Melati, Penjara Penor dan SK Bunut Rendang manakala di Pekan, dua PPS yang beroperasi ialah SK Temai dan Dewan PKB Padang Rumbia yang menempatkan 85 mangsa.Portal infobanjir.water.gov.my pula melaporkan Sungai Jelai di Lipis masih melebihi paras bahaya, walaupun banjir di negeri tersebut yang bermula 3 Jan lepas, sudah hampir pulih.Sementara di Sabah, jumlah mangsa banjir kekal 791 orang daripada 227 keluarga di 13 PPS setakat pagi ini.Angkatan Pertahanan Awam (APM) Sabah dalam kenyataan memaklumkan jumlah mangsa itu melibatkan 217 kampung dari lapan daerah iaitu Beaufort, Paitan, Kota Kinabalu, Kota Belud, Tuaran, Papar, Tenom dan Kinabatangan.“Beberapa daerah terlibat masih mengalami hujan dan angin kencang,” menurut kenyataan itu.Setakat ini, banjir di Sabah mengakibatkan 53 jalan dinaiki air dan beberapa tempat di tujuh daerah termasuk Pitas, Kota Kinabalu, Kota Marudu dan Kudat mengalami tanah runtuh.


Dewan Negara luluskan RUU anti lompat parti

Pindaan Perlembagaan bagi melarang ahli Parlimen bertukar parti diluluskan oleh Dewan Negara hari ini.
Rang Undang-Undang Perlembagaan (Pindaan) (No.3) itu dibentangkan bagi bacaan kali kedua oleh Perdana Menteri Ismail Sabri.
Ia diluluskan dengan sokongan undi majoriti di Dewan Rakyat pada 28 Julai.
Menteri Undang-Undang Wan Junaidi Tuanku Jaafar berkata Ismail akan memaklumkan kepada kerajaan negeri untuk meminda perlembagaan di peringkat negeri selaras dengan RUU tersebut.
RUU tersebut mendapat sokongan dua pertiga majoriti diwakili 52 dari 60 senator ketika pengundian belah bahagi dijalankan.
Ketika mengumumkan keputusan, Yang di-Pertua Dewan Negara Rais Yatim berkata tujuh senator tidak hadir ketika pengundian.


Pendirian Annuar Musa betul, Parti Kuasa Rakyat akan perkasakan Muafakat Nasional

Saya tahu polemik timbul. Berpunca pemikiran Annuar Musa dan luahannya terhadap PASleak. Beliau betul dalam menilai isu tersebut.Tenyata perkara itu dilontar ke lantai politik nasional untuk menimbulkan syak wasangka, pergeseran, pertelagahan dan pertempuran antara Umno, PAS dan Bersatu. Sasaran utamanya adalah Umno dan PAS supaya kerangka Muafakat Nasional yang masih bersisa itu musnah lagi hancur hingga tidak mampu dicantum lagi.Sangat tidak lojik Muhyiddin Yassin mahu berperanan untuk mempercepatkan Ahmad Zahid Hamidi dan Najib Razak dicampak ke penjara. Muhyiddin siapa?Sekarang beliau tiada kemampuan untuk berbuat begitu. Beliau sedar beliau hanya mantan perdana menteri.Begitu juga tidak masuk akal untuk PAS mahu meruntuhkan Umno dan kerajaan. Sekarang PAS mendapat laba melalui ahli-ahli Parlimennya yang turut membentuk kerajaan.Lagipun PAS sedar akan kekuatan Muafakat Nasional dalam menghadapi PRU15. Ramai dalam kalangan kepimpinannya kini bercakap ke arah kembali memperkasakan Muafakat Nasional, termasuk Mursyidul Amnya, Hashim Jasin.Adalah tepat sekali Annuar menyanggah kenyataan presiden Umno, yang menyindir beliau di mana presiden Umno itu menggunakan perkataan derhaka kepada sesiapa yang menyanggah pemikiran dan seleranya. Pendirian Annuar adalah betul lagi jitu.Beliau membezakan antara seorang presiden dengan institusi presiden.Institusi presiden mesti dipertahan malah didukung, namun seorang presiden juga boleh disanggah malah diturunkan. Itulah falsafah yang didukung oleh Annuar. Itulah falsafah yang sepatutnya menjadi pegangan seluruh ahli Umno di semua peringkat.Inilah yang tidak difahami oleh Isham Jalil atau sengaja beliau buat-buat tidak faham.Inilah sifat feudal yang masih membelit parti konservatif seperti Umno. Dan sememangnya fikiran feudal ini merantai daya fikir dan jalar fikir Isham dan orang-orang yang sewaktu dengannya di dalam Umno.Semoga semakin ramai kepimpinan Umno bangkit bersama Annuar untuk menyedarkan seluruh ahli Umno supaya bangkit dari kubur kefeudalan mereka supaya mereka sedar bahawa seorang presiden Umno bukanlah institusi presiden.Tentulah ahli-ahli Umno masih ingat Annuar bangkit mencabar presiden Umno ketika beliau bersama Najib menulis surat kepada Istana Negara menyatakan sokongan presiden Umno, Najib dan kononnya ahli-ahli Parlimen Umno kepada Anwar sebagai perdana menteri.Annuar bangkit melawan lantas cuba menyedarkan ahli-ahli Umno bahawa institusi presiden itu bukanlah seorang presiden.Tetapi Annuar terus diserang berterusan.Begitulah, ketika ahli-ahli Umno terus terkepung dengan sifat kefeudalannya sekali lagi Annuar bangkit untuk membawa “Revolusi Mental” kepada ahli-ahli Umno supaya mereka dapat membezakan antara institusi presiden dengan seorang presiden.Nampaknya sekali lagi Annuar terus diserang oleh Isham. Si keliru berkaca mata hijau di tempat dan waktu yang salah.Tabik kepada Annuar yang meletupkan bom “revolusi mental” kepada ahli-ahli Umno dan spesies Isham.Ada pula yang berkata pemimpin yang menjadi liabiliti seperti Annuar patut dibersihkan daripada parti.Benar pemimpin yang menjadi liabiliti itu patut dibersihkan daripada parti. Tetapi perjuangan ke arah penyatuan umat dan ke arah memperkasakan Muafakat Nasional itu adalah perjuangan yang bukan membawa kerugian tetapi membawa kemenangan kepada Umno dan PAS.Adakah pejuang yang membawa laba kepada parti itu mahu dibersihkan? Sepatutnya penentang kepada usaha membawa laba kepada parti itulah yang perlu dibersihkan.Apa jaminan perjuangan memperkasakan Muafakat Nasional membawa laba?Jawapannya mudah. Bila Muafakat Nasional menghadapi PRU15, maka Umno dan PAS akan memenangi 123 kerusi Parlimen yang majoriti Melayu. Itu pasti berlaku mengikut perkiraan politik. Bukan mendahului kehendak Allah, tetapi itulah sifir politik.Kerana itulah pemikiran Annuar adalah tepat lagi jitu. Usaha beliau akan membawa laba kepada Umno dan PAS. Apakah si pemikir yang jujur kepada parti seperti beliau perlu dibersihkan dari parti.Itu perhitungan apa?Seorang pemimpin yang menolak pemikiran dan perjuangan Annuar yang seolah-olah berjuang untuk kepentingan parti lain.Inilah yang tidak dilihat oleh Isham. Beliau bukan saja membaca sifir terbalik malah memakai kaca mata hijau dan menuju ke arah rumput-rumput kering yang dilihatnya menghijau subur.Begitulah, bila beliau meraba-raba di rimba kesesatan fikiran akhirnya menyanggah perjuangan Annuar yang mahu memperkasakan Muafakat Nasional.Saya doakan Muafakat Nasional kembali kukuh. Muafakat Nasional akan menjadi kukuh lagi padu semasa PRU15. Semoga majoriti kepimpinan, pendukung, penyokong dan simpatisan Umno turut bersama Annuar di dalam memperkasakan Muafakat Nasional.Insya Allah, Parti Kuasa Rakyat akan turut menyeru ke arah memperkukuh dan memperkasakan Muafakat Nasional. Parti Kuasa Rakyat akan turut bersama mereka yang mahukan Muafakat Nasional menjadi tenaga utuh serta ampuh dalam PRU15 nanti. Sekiranya Annuar adalah antara pejuangnya, maka Annuar adalah sahabat kepada Parti Kuasa Rakyat.Kamarazaman Yaacob adalah presiden Parti Kuasa Rakyat.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


KPM selesai agih 150,000 peranti kepada pelajar sekolah di bawah Tabung Cerdik

Kementerian pendidikan (KPM) selesai mengagihkan sejumlah 150,000 peranti di bawah Tabung Cerdik kepada pelajar yang layak menerima di seluruh negara.Menteri Kanan Pendidikan Radzi Jidin berkata inisiatif itu adalah sumbangan daripada syarikat pelaburan berkaitan kerajaan (GLIC) dan syarikat berkaitan kerajaan (GLC) yang diselaraskan oleh Yayasan Hasanah di bawah Khazanah Nasional.Beliau berkata penerima terakhir peranti itu adalah pelajar tingkatan tiga Sekolah Menengah Kebangsaan Pinji, Ipoh, Muhammad Harith Irfan Mohd Daniel Timothy pada 29 Oktober lepas.“Yayasan Hasanah telah menghantar peranti berkenaan ke pejabat pendidikan daerah (PPD) di seluruh negara dan KPM berperanan membantu mengenal pasti serta mengagihkan peranti tersebut kepada pelajar yang layak menerima.“Pada peringkat awal mungkin ada sedikit kelewatan dalam konteks pengagihan peranti kerana pada waktu itu, di seluruh dunia termasuk Malaysia, bekalan peranti agak terhad berikutan pelaksanaan perintah kawalan pergerakan (PKP) atau kawalan pergerakan di negara pengeluar,” katanya.Beliau berkata demikian selepas meninjau kemasukan pelajar di Institut Pendidikan Guru (IPG) Kampus Pendidikan Teknik, Bandar Enstek, Nilai hari ini.Sementara itu, Radzi berkata seramai 26,152 pelajar memasuki 27 kampus IPG di seluruh negara bermula semalam.Beliau berkata daripada jumlah itu, seramai 16,252 pelajar tinggal di asrama dan KPM akan terus memantau kemasukan pelajar IPG bagi memastikan berjalan lancar.


Pendirian kumpulan sivil kekal, gesa Azam letak jawatan di sebalik siasatan terhadap pemimpin PN

Kumpulan sivil dan individu yang sebelum ini menuntut peletakan jawatan pegawai tertinggi antirasuah menegaskan pendirian mereka mengenai perkara itu tidak berubah, mengatakan Azam Baki perlu berbuat demikian walaupun siasatan masih dijalankan terhadap pemimpin pembangkang termasuk Pengerusi Perikatan Nasional (PN) Muhyiddin Yassin.
Azam yang juga ketua pesuruhjaya Suruhanjaya Pencegahan Rasuah Malaysia (SPRM), terlibat dalam kontroversi berhubung dakwaan konflik kepentingan dalam pemilikan sahamnya.
SPRM di bawah pimpinannya membuka siasatan terhadap Muhyiddin dan Ahli Parlimen Tasek Gelugor Wan Saiful Wan Jan.
Muhyiddin, yang menjadi perdana menteri selama 17 bulan antara 2020 dan 2021, dikenakan tujuh pertuduhan berkaitan inisiatif JanaWibawa, program pasca Covid-19 untuk membantu kontraktor Bumiputera.
Wan Saiful pula didakwa meminta dan menerima rasuah RM6.9 juta, juga berhubung projek yang sama.
Suara Rakyat Malaysia (Suaram) berkata pertuduhan itu tidak bermakna rakyat perlu melupakan kes Azam.
"Walaupun siasatan SPRM ke atas kes-kes korupsi adalah terpuji, SPRM tidak boleh melaksanakan mandatnya menyiasat korupsi dalam semua sektor tanpa menunjukkan tauladan dalaman dan memastikan pegawai terutamanya kepimpinan mereka melaksanakan tanggungjawab dengan berintegriti," kata Pengarah Eksekutif Suaram, Sevan Doraisamy.
Beliau turut mengulangi seruan Suaram agar Azam meletakkan jawatan atau digantung daripada jawatannya sekarang.
"Tidak melakukan ini bukan sahaja mencemarkan integriti SPRM, tetapi menggagalkan komitmen pentadbiran Anwar Ibrahim untuk melawan korupsi," katanya.
Azam berada di bawah penelitian berhubung dakwaan pembelian saham dan waran pada 2015 serta 2016 di dua syarikat tersenarai awam.
Beliau berkata ia dibeli oleh adiknya menggunakan akaun dagangan sahamnya, dengan menegaskan bahawa beliau tidak melakukan kesalahan.
Isu itu didedahkan oleh aktivis Lalitha Kunaratnam, yang berdepan perbicaraan kes saman fitnah difailkan Azam terhadapnya pada Julai.
Nur Qyira Yusri, pengasas Undi18 yang terlibat dalam Jawatankuasa Bertindak Tangkap Azam Baki berkata, semua pihak perlu terus menuntut akauntabiliti.
"Ini terutamanya kerana SPRM masih belum diletakkan di bawah Parlimen.
“Sekurang-kurangnya, kaji semula kes itu," katanya kepada MalaysiaNow.
Jawatankuasa itu pada awal tahun lepas menuntut Azam meletakkan jawatan dan ditangkap ekoran keterlibatan beliau dalam kontroversi pembelian saham.
Mereka turut menganjurkan satu perhimpunan di ibu kota untuk menyuarakan tuntutan tersebut.
Ia dianggotai antara lain Gabungan Pilihan Raya Bersih dan Adil, Persatuan Patriot Kebangsaan dan Angkatan Belia Islam Malaysia, selain beberapa parti politik.
Azam sebelum ini berkata, pemilikan saham itu sebenarnya milik adik beliau, Nasir Baki.
Lembaga Penasihat Pencegahan Rasuah SPRM ketika bersidang untuk mendapatkan penjelasan Azam mendapati tiada konflik kepentingan dalam urusan pembelian saham itu.
Suruhanjaya Sekuriti (SC) pada awal tahun lalu membersihkan nama Azam daripada dakwaan konflik kepentingan berdasarkan siasatan badan itu.
"SC tidak dapat secara muktamad memutuskan pelanggaran di bawah Seksyen 25(4) Sicda berlaku.”
Sementara itu, ahli akademik Edmund Terence Gomez yang meletakkan jawatan sebagai panel SPRM sebagai protes terhadap Azam berkata pendiriannya tidak berubah.
"Saya tidak pernah menyatakan perubahan pendirian.
“Beliau harus letak jawatan jika SPRM ada kredibiliti," katanya.


Semua perlu bersatu perangi Covid-19, jangan bertelagah pesan Noor Hisham

Jangan bertelagah antara satu sama lain dan rakyat Malaysia perlu bersatu dalam memerangi Covid-19.Itu pesanan Ketua Pengarah Kesihatan, Dr. Noor Hisham Abdullah yang turut mengingatkan orang ramai supaya mengambil iktibar daripada apa yang berlaku daripada Pilihan Raya Negeri (PRN) Sabah baru-baru ini.“Petugas barisan hadapan bertahan berada di lapangan selama 24/7 dalam tempoh 10 bulan sebelum ini. Keletihan dari segi mental dan fizikal. Ada yang hampir menyerah. Tolonglah ambil iktibar daripada PRN Sabah dan jangan ulangi lagi,” katanya dalam posting di Facebooknya hari ini.Noor Hisham juga sebelum itu, meminta rakyat Malaysia bersama dan berusaha sedaya upaya untuk sekali lagi melandaikan lengkung penularan pandemik di negara ini.“Ia adalah cabaran untuk melindungi dan mencapai keseimbangan antara kesihatan dan ekonomi dalam memerangi Covid-19.“Hilang keseimbangan bermakna kehilangan nyawa dan mata pencarian. Bersama-sama kita mengubah sesuatu yang mustahil kepada kejayaan melandaikan lengkung sekali lagi,” ujarnya.Semalam Noor Hisham bersama dengan Perdana Menteri, Muhyiddin Yassin dan beberapa lagi anggota Kabinet menghadap Sultan Abdullah Sultan Ahmad Shah bagi memberi beberapa cadangan dalam memerangi kes Covid-19 yang semakin meningkat.Sehingga semalam 204 kematian dicatatkan dengan jumlah keseluruhan kes yang aktif 8,416 kes.


Rasmi: BN menang PRN Melaka dengan majoriti dua pertiga

Barisan Nasional (BN) memenangi Pilihan Raya Negeri (PRN) Melaka selepas menyapu 21 daripada 28 kerusi Dewan Undangan Negeri (DUN) sekali gus meraih majoriti dua pertiga.Jumlah itu menyaksikan BN berjaya menambah lapan kerusi daripada 13 yang dimenangi gabungan itu dalam Pilihan Raya Umum ke-14 (PRU14) tiga tahun lalu.Berdasarkan keputusan yang dipaparkan menerusi Dashboard SPR, BN hanya tewas di DUN Ayer Keroh, Kesidang, Bandar Hilir, Bemban, Sungai Udang, Bukit Katil dan Kota Laksmana.Kemenangan itu diumumkan Pengerusii Suruhanjaya Pilihan Raya (SPR), Datuk Abdul Ghani Salleh malam ini.Keputusan berkenaan menepati ramalan kebanyakan penganalisis yang menyatakan bakal membentuk kerajaan sekiranya peratusan mengundi rendah.PRN kali ini menyaksikan 65.85% dari 495,195 pengundi keluar mengundi, lebih rendah berbanding dengan sasaran SPR iaitu 70%.Pakatan Harapan (PH) yang meraih 15 kerusi pada PRU14 menyaksikan pengurangan sebanyak 10 kerusi, apabila PKR tewas di semua kawasan yang dipertandingkan, manakala Amanah hanya menang satu kerusi di Bukit Katil.Perikatan Nasional (PN) pula berjaya meraih dua kerusi.DAP memenangi empat daripada lapan kerusi yang ditandingi, iaitu Ayer Keroh, Kesidang, Kota Laksamana dam Bandar Hilir.Adun Lendu, Sulaiman Md Ali dijangka mengangkat sumpah di depan Tuan Yang Utama, Mohd Ali Rustam sebagai ketua menteri bagi membentuk kerajaan Melaka seterusnya.Calon PN, Mas Ermieyati gagal dalam usaha mengalahkan calon BN, Ab Rauf Yusoh di Tanjung Bidara.Calon PH di Bukit Katil, Adly Zahari yang juga bekas ketua menteri mengekalkan kerusinya di DUN itu, sekali gus menjadi satu-satunya calon Melayu gabungan itu yang menang.Shamsul Iskandar Md Akin, yang mewakili PH pula tewas di Paya Rumput kepada calon BN, Rais Yassin.Ahli Parlimen Hang Tuah Jaya itu mengekalkan rekod kekalahan pada kerusi DUN yang ditandingi beliau sebelum ini.PRN Melaka diadakan susulan penarikan sokongan empat Adun terhadap Sulaiman yang menyaksikan DUN Melaka terbubar pada Oktober.Empat Adun itu ialah Idris Haron (BN-Sungai Udang), Nor Azman Hassan (BN-Pantai Kundor), Noor Effandi Ahmad (Bersatu-Telok Mas) dan Norhizam Hassan Baktee (Bebas-Pengkalan Batu).Idris tewas di tangan calon BN, Fairul Nizam di Asahan.Terdahulu pada 2020, kerajaan negeri Melaka bertukar tangan daripada PH kepada BN dan Bersatu selepas dua Adun Bersatu dan seorang Adun DAP menukar sokongan.


Anggota polis jalani kuarantin Covid-19 meninggal dunia

Seorang anggota polis dari Ibu Pejabat Polis Daerah (IPD) Klang Selatan meninggal dunia malam tadi ketika menjalani kuarantin di rumah selepas didapati positif Covid-19.Ketua Polis Daerah Klang Selatan ACP Shamsul Amar Ramli berkata anggota polis berusia 53 tahun itu meninggal dunia pada 9 malam.“Allahyarham adalah Pengawal Pengiring (Bahagian Keselamatan Dalam Negeri dan Ketenteraman Awam) IPD Klang Selatan dan saya sahkan beliau sedang menjalani kuarantin akibat positif Covid-19 bermula 23 Januari hingga 1 Februari.“Sama ada kematiannya akibat Covid-19, saya tidak boleh sahkan,” katanya ketika dihubungi Bernama di Shah Alam hari ini.


Dewan Negara lulus Belanjawan 2021

Dewan Negara hari ini meluluskan Rang Undang-Undang Perbekalan 2021 (Belanjawan 2021).Rang undang-undang itu diluluskan sebulat suara selepas bacaan kali ketiga oleh Timbalan Menteri Kewangan II Mohd Shahar Abdullah.Rang Undang-Undang Perbekalan 2021 itu melalui tempoh lima hari perbahasan dan penggulungan oleh setiap kementerian selepas dibentangkan di dewan tersebut pada 16 Disember.Rang undang-undang itu diluluskan oleh Dewan Rakyat pada 15 Disember melalui undi belah bahagian selepas bacaan kali ketiga oleh Menteri Kewangan Tengku Zafrul Aziz.Persidangan Dewan Negara bersambung Isnin.


PM beri isyarat berdamai menjelang Belanjawan 2021

Perdana Menteri Muhyiddin Yassin mengajak semua ahli Parlimen mengenepikan perbezaan politik supaya peruntukan yang direncana kerajaan dalam Belanjawan 2021 dapat disalurkan terutama bagi memerangi pandemik Covid-19 dan membantu rakyat serta memulihkan ekonomi negara.Muhyiddin berkata satu bentuk persefahaman boleh dirangka dalam kalangan ahli-ahli Parlimen bagi membolehkan bajet yang akan dibentang pada 6 November ini mendapat kelulusan baik di pihak kerajaan mahupun pembangkang.Katanya kerajaan juga beri jaminan belanjawan itu akan mengumumkan inisiatif-inisiatif yang bakal meringankan beban ditanggung semua pihak dalam menghadapi zaman yang sukar ini.“Marilah kita dahulukan kepentingan rakyat mengatasi segala kepentingan lain.“Saya memberi jaminan bahawa kerajaan Perikatan Nasional akan terus mencari jalan terbaik untuk mengurus krisis besar yang sedang kita hadapi pada masa ini,” katanya dalam perutusan khas sempena situasi semasa Covid-19 yang disiarkan secara langsung di televisyen dan media sosial hari ini.Muhyiddin menambah, matlamat kerajaan hanyalah satu iaitu untuk menang dalam melawan Covid-19 dan memastikan keselamatan dan kebajikan rakyat sentiasa terbela.Jelas beliau, dalam mengurus gelombang ketiga Covid-19 pada waktu ini, kerajaan cuba sedaya-upaya untuk mengelakkan kesan yang terlalu buruk ke atas ekonomi negara yang boleh memberikan impak negatif kepada kehidupan ekonomi rakyat.“Saya tahu ramai rakyat yang sedang menderita kerana kehilangan pekerjaan dan sumber pendapatan akibat penularan Covid-19.“Banyak perniagaan yang terpaksa ditutup. Lebih 800,00 orang telah kehilangan pekerjaan. Saya mendengar rintihan saudara dan saudari sekalian,” katanya.


2 hari catat penurunan, kes baru sekali lagi catat kes jangkau 6,000

Malaysia merekodkan kes baru sebanyak 6,239 menjadikan kes keseluruhan Covid-19 meningkat sebanyak 633,891.Selangor kekal mencatat kes harian tertinggi sebanyak 2,291 disusuli Kuala Lumpur (704), Negeri Sembilan (507), Johor (468), Sarawak (419), Kelantan (340).Sabah dan Melaka berkongsi angka yang sama sebanyak 232 kes.Hanya Perlis (4) sahaja yang mencatatkan kes satu digit hari ini.Negara juga mencatat sebanyak 7,386 kes sembuh menjadikan jumlah keseluruhan kes sembuh meningkat kepada 548,705.Kes aktif dengan kebolehjangkitan pula kini berjumlah 81,575.Dalam pada itu, 905 pesakit ditempatkan di unit rawatan rapi (ICU) termasuk 453 orang memerlukan bantuan alat pernafasan.Malaysia turut mencatat 75 lagi korban akibat Covid-19, menjadikan jumlah mangsa yang maut meningkat kepada 3,611.


Bapa bimbang nasib dan masa depan anak angkat tanpa kerakyatan

Sebelum mendirikan rumah tangga lagi, Wong dan isterinya sudah mengetahui mereka mungkin tidak akan dikurniakan cahaya mata.
Isterinya disahkan menghidap kegagalan ovari pramatang atau kekurangan ovari utama ketika berumur 18 tahun.
Oleh itu, setahun selepas berkahwin, pasangan tersebut memutuskan untuk mengambil anak angkat.
Pada 2019, mereka membawa pulang seorang kanak-kanak perempuan berusia dua tahun dari “baby hatch” atau pusat pelindung bayi yang dikendalikan oleh badan bukan kerajaan (NGO) berdaftar.
Kanak-kanak malang itu ditinggalkan oleh ibu kandungnya, yang hanya mahu dikenali sebagai "Shirley".
Disebabkan butiran ibu bapa kandungnya tidak lengkap, maka bayi perempuan itu tidak diberikan taraf kewarganegaraan.
Malah, ketika proses daftar sijil kelahiran, Jabatan Pendaftaran Negara (JPN) hanya mengeluarkan dokumen yang mengisytiharkan bayi tersebut sebagai seorang bukan warganegara.
Pada 2020, Wong dan isterinya memohon kewarganegaraan untuk anak angkatnya itu mengikut Perkara 15A Perlembagaan Persekutuan.
"Kami melalui semua proses perundangan. Kami sudah menyerahkan semua dokumen yang diperlukan dan turun naik mahkamah," kata Wong.
"Tetapi Kementerian Dalam Negeri memaklumkan kepada kami bahawa mereka sedang memproses permohonan dari tahun 2016 hingga 2019. Memandangkan kami memfailkan permohonan pada 2020, makan kami terpaksa menunggu."
Bagaimanapun, selepas tiga tahun menunggu, pasangan suami isteri itu masih belum mendapat khabar berita berhubung keputusan permohonan taraf kewarganegaraan anak angkat mereka.
Biarpun Wong tiada masalah untuk menunggu, namun dia cuma tertanya-tanya berapa lama tempoh yang diperlukan untuk mengetahui keputusan permohonan itu.
Dalam pada itu, dia ada juga terdengar cerita mengenai kepayahan hidup yang dihadapi oleh kanak-kanak tanpa warganegara ini.
Keluarganya bernasib baik kerana mereka tidak melalui pengalaman yang sama – sekurang-kurangnya belum lagi.
Tetapi buat masa ini, mereka telah merasai betapa sukarnya kehidupan yang dialami oleh seorang kanak-kanak tanpa kerakyatan ini.
"Saya mahu membuka akaun bank untuk dana pendidikannya, tetapi tidak boleh kerana dia tidak mempunyai kewarganegaraan," kata Wong dalam wawancara bersama MalaysiaNow baru-baru ini.
"Saya perlu membayar caj seperti warga asing ketika mendapatkan rawatan di hospital kerajaan."
Malah, perkara paling remeh adalah ketika melawat zoo, di mana mereka sering diingatkan tentang jurang rasmi antara pasangan terbabit dan anak angkat mereka.
"Di sana juga, saya perlu bayar kadar tiket warga asing untuknya," kata Wong.
Pada 2021, Mahkamah Persekutuan memutuskan bahawa kanak-kanak yang dilahirkan di Kuala Lumpur dan diambil sebagai anak angkat oleh pasangan tempatan dianggap sebagai rakyat Malaysia.
Keputusan itu sepatutnya menjadi rujukan kepada kerajaan dalam memberikan kerakyatan kepada kanak-kanak terbiar yang mana butiran ibu bapa kandung mereka tidak dapat ditentukan.
Bagaimanapun, Wong dan isterinya terus menunggu.
Ketika ini, pasangan tersebut menghantar anak perempuannya di prasekolah swasta.
Namun, ia akan mendatangkan cabaran besar buat keluarga ini apabila hendak mendaftarkan anak angkat mereka itu di sekolah kebangsaan tahun depan.
"Oleh kerana anak perempuan saya tidak mempunyai MyKid, kami tidak diberi akses untuk mendaftarkannya melalui portal dalam talian kerajaan," kata Wong.
"Kami menemui pegawai di Jabatan Pendidikan Negeri tahun lepas ketika dia berumur lima tahun, dan mereka meminta kami datang semula pada hujung tahun ini untuk mengetahui sama ada masih terdapat kekosongan untuknya di sekolah yang kami mahukan itu."
Pasangan suami isteri itu juga diberitahu anak angkat mereka perlu memulakan persekolahan dua minggu lewat berbanding kanak-kanak lain, kerana tempatnya bergantung pada kekosongan.
"Bagi kami, ini adalah satu diskriminasi," tambah Wong.
Pada usia lima tahun, kanak-kanak perempuan itu sudah memasang impian besar untuk menjadi seorang penari balet atau juruterbang apabila dewasa kelak.
Namun tanpa kerakyatan, masa depannya hanya tinggal angan-angan.
Wong dan isterinya mahu anak perempuannya itu menjadi seorang warganegara yang baik dan mampu menyumbang kepada masyarakat.
“Tanggungjawab kami sebagai ibu bapa ialah menyediakan persekitaran yang sentiasa menyayangi dan menyokongnya,” katanya.
"Untuk itu, kami juga memerlukan sokongan daripada pihak kerajaan."


Cuepacs saran mogok doktor kontrak tidak diteruskan

Kongres Kesatuan Pekerja-Pekerja Di Dalam Perkhidmatan Awam (Cuepacs) menyarankan agar seruan Hartal Doktor Kontrak yang dikatakan bagi memperjuangkan isu pegawai perubatan kontrak, tidak diteruskan kerana dikhuatiri menjejaskan perkhidmatan kesihatan awam negara yang berada dalam situasi genting ketika ini.Presidennya Adnan Mat berkata Cuepacs bersedia menjadi penghubung bagi menyelesaikan masalah dihadapi oleh pegawai perubatan muda berkenaan isu penyerapan dalam perkhidmatan dan sememangnya berpendirian bahawa lantikan kontrak tidak sepatutnya diamalkan untuk penjawat awam terutama bagi perkhidmatan penting seperti sektor kesihatan.“Dengan ketiadaan jaminan dalam pekerjaan dan pembangunan kerjaya, pegawai perubatan muda sukar membuat perancangan masa depan kerana sentiasa menunggu penyambungan kontrak setiap masa,” katanya dalam kenyataan, hari ini.Adnan berpendapat tidak wajar sektor penting seperti di kementerian kesihatan tertakluk dengan Dasar Kawalan Saiz Perkhidmatan Awam dan perkara itu perlu diteliti semula kerana ia keperluan yang penting untuk rakyat serta negara.Baru-baru ini, tanda pagar #HartalDoktorKontrak trending di Twitter sebagai tanda solidariti terhadap nasib yang menimpa doktor kontrak di seluruh Malaysia berikutan dakwaan pegawai perubatan kontrak tidak diserap ke dalam sistem perkhidmatan kerajaan.Cuepacs juga berharap kerajaan dapat menyelesaikan masalah berkenaan dengan segera selain mempertimbangkan pemberian lantikan tetap kepada pegawai perubatan berstatus kontrak yang telah terbukti kompetensinya dalam perkhidmatan, semasa negara sedang mengalami darurat kesihatan.Beliau menjelaskan pertambahan penduduk Malaysia setiap tahun sekitar 900,000 hingga sejuta orang setiap tahun memerlukan pertambahan doktor bagi merawat dan mengendalikan fasiliti kesihatan negara.


Tokong Ular dan Bukit Bendera

Pagi itu aku bangun tidur di gereja di Pulau Pinang.Lepas mandi aku keluar dari bilik stor, bilik tumpangan kami.Di luar aku lihat kosong. Bukan hari Ahad.Lee Keong dan aku merancang hendak melawat Tokong Ular.Ini rancangan awal kami. Dari kampung lagi kami sudah memasang niat untuk melawat Tokong Ular dan Kereta Api Bukit Bendera.Dua perkara ini sudah amat lama aku dengar.Sebelum aku masuk sekolah lagi aku sudah mendengar cerita Tokong Ular dan Kereta Api Bukit Bendera.Tokong Ular ini lebih mistik dan menakjubkan.Kereta api ini menarik tetapi tidak menjadi satu tarikan yang misteri.Kami budak-budak kampung yang di kelilingi oleh budaya mitos dan ilmu kebatinan Melayu akan membuka mata bila ada sesiapa sahaja yang bercerita tentang Tokong Ular di Pulau Pinang.Malah apa pun kisah yang bersangkutan dengan ular pasti menarik.Cerita seperti perempuan bersalin melahirkan ular.Tok bomoh pelihara ular.Atau kisah empangan batu di Amar Penghulu yang mengalirkan air ke sawah dikatakan ada ular besar sebagai penjaga empangan.Sesekali ular ini memerlukan kambing sebagai habuan.Tahun 1968, bukan ramai orang dari Jelebu yang pernah sampai ke Pulau Pinang.Kisah Tokong Ular ini hanya datang dari mulut ke mulut.Bayangkan hendak ke Seremban pun agak jarang.Jika ada budak kampung yang sudah sampai ke Kuala Lumpur, budak ini dianggap amat hebat.Aku sendiri pada 4 Februari, 1965 sampai ke Seremban menonton filem “Sitora Harimau Jadian”(1964) arahan P Ramlee.Aku ingat hari Khamis ini kerana ianya Hari Raya kedua.Aku berdiri naik bas Lim yang penuh sesak ke Seremban.Aku menonton filem P Ramlee ini di Panggung Rex, Seremban. Hebat.Bila aku dalam darjah empat dalam buku Canai Bacaan, aku temui karangan tentang Pulau Pinang. Ada disebut Bukit Bendera dan Tokong Ular.“Kita kena naik bas.” Lee Keong mengingatkan aku.Maklumat hendak ke Tokong sudah kami ketahui. James pembantu paderi memberitahu kami.“Ya, bas kuning ke Air Itam.” Aku menjawab.Kami menapak hingga sampai ke perhentian bas.Untuk aku menunggu bas di perhentian bas ini satu budaya baru.Di Jelebu tidak ada perhentian bas.Di mana-mana di tepi jalan bas Lim boleh ditahan.Nampak bas angkat tangan, bas akan berhenti. Nak turun tekan loceng.Biasanya bas berhenti ambil atau menurunkan penumpang di depan kedai, tempat orang ramai.Dalam bas aku minta bantuan kelindan bas untuk memberhentikan kami dekat Tokong Ular.“Jangan takut, hang sampai kita kasi turun, tiket dua kupang lima duit satu orang.”Aku kurang pasti kelindan ini Abang India atau Abang Melayu berkulit hitam.Abang Itam ini menghulurkan tiket pada kami.Awal dulu susah juga nak faham dua kupang lima duit. Setelah melintasi Ipoh dan Taiping kupang dan duit ini bukan satu yang asing.“Tokong, dah sampai. Hang kena jalan sikit. Jaga-jaga jangan ulak patuk hang.”Kelindan ini menggunakan “hang” dan loghat bahasa yang lain dari yang biasa aku dengar.Ini pastilah loghat bahasa orang utara yang mula aku kenali.Kami turun dan terus menapak.Tokong ini dibina dalam reka bentuk yang belum pernah aku lihat. Atapnya ada naga.Di Kuala Klawang ada tokong tetapi tidak sehebat ini.Untuk aku tokong ini amat menarik. Ditambah pula dengan warna merah di sana sini, menjadikan tokong ini penuh mistik.Sebelum naik tangga aku sudah tercium bau asap colok.Bila aku hampiri aku lihat banyak colok sedang berasap.Colok berasap dalam tempayan besi yang dililit oleh naga.Ada juga tempayan tembikar kecil. Hakikatnya colok berasap di sana sini.Ketika kami sampai tidak ada pelawat.Jadi amat senang kami nak menengok ular yang sedang bersalai di atas ranting-ranting kayu. Aku lihat empat lima ekor.Semuanya bersalai tidur. Aku perhatikan semua ular dari jenis yang sama.Apa yang pasti ini bukan ular lidi. Aku kenal ular lidi, malah aku pernah membunuh ular lidi yang sedang menggonggong katak.Ular di tokong ini besar sedikit daripada ular lidi. Warna hitam putih. Tapi tidak sepanjang ular lidi, Aku nampak juga kelongsong kering ular ini tersangkut di ranting.Ketika aku memerhati ular, mata aku tertarik dengan tiga keping gambar besar hitam putih.Gambar dalam bingkai kaca ini tergantung di dinding tokong.Aku kenal wajah dalam gambar ini. Aku membaca berita sosok ini dari akhbar.Ini gambar Shah Iran dan Permaisuri Farah Diba.Pada awal tahun 1968, Shah Iran ini melakukan lawatan rasmi ke Malaysia.Berita lawatan mereka mendapat banyak laporan dalam akhbar Utusan Malaysia.Aku tak sangka Shah Iran dan Farah Diba (1938-1980) juga datang melawat Tokong Ular ketika mereka singgah di Pulau Pinang.Dari apa yang aku baca Shah Iran juga singgah di Kuala Kangsar untuk menjadi tamu kepada Sultan Idris (1924-1984).Aku merasa bangga dapat melawat tempat yang baru sahaja dilawati oleh Raja Dari Segala Raja-Raja, ini gelaran Mohammad Reza Pahlavi (1925-1981).Menapak turun dari tangga keluar dari tokong aku merasa berjaya melihat ular dan tokong yang selama ini aku dengar dengan penuh misteri.Kemudian kami mengambil bas sekali lagi. Kali ini kami ingin ke Bukit Bendera.Ini bukit yang wajib kami naiki.Stesen kereta api di bawah bukit. Tambang naik 40 sen.Aku rasa agak mahal juga tetapi untuk pengalaman naik kereta api bukit, 40 sen sanggup dibayar.Kereta api ini hanya ada dua gerabak. Satu gerabak naik dan satu turun.Kereta api ini ditarik dengan kabel besi, yang turun menarik yang naik.Tapi ianya juga dibantu oleh enjin.Di stesen ada papan tanda merakamkan sejarah kereta api ini.Dirasmikan perjalanan pada tahun 1923.Sama seperti “cable-car” yang ditemui di Switzerland.Sama seperti Tokong Ular, Kereta Api Bukit Bendera ini juga tidak ramai orang, hanya ada tiga penumpang, lima penumpang termasuk kami.Apa yang menarik di tengah perjalanan, betul-betul di tengah tengah bukit kereta api ini berselisih.Ada dua landasan yang dibuat khas untuk perselisihan ini.Tak sampai 30 minit, kami sampai ke puncak.Di puncak ada bangku simen untuk duduk berehat.Boleh melihat panorama Pulau Pinang dari atas Bukit Bendera.Aku nampak juga bahagian bukit yang menjadi kebun sayur.Aku juga ternampak rumah-rumah banglo tersorok dalam bukit-bukit berhutan tebal.Dalam kepala aku bagaimana susahnya penghuni banglo-banglo ini jika pelita padam dan mancis api tak ada.Rumah bersendirian di atas bukit.Jika ini berlaku di rumah aku dengan cepat akan ke rumah mak long di baruh untuk meminjam mancis api.Ha! Aku terlupa, rumah orang kaya atas bukit tidak menggunakan pelita minyak.Mereka ada generator sendiri untuk bekalan elektrik.Setelah menikmati suasana puncak Bukit Bendera kami mahu turun pulang.Nak pulang wajib keluar 40 sen sekali lagi. Aku ternampak lorong dalam belukar tidak jauh dari stesen.“Mari kita turun ikut jalan bukit.” Aku memberi cadangan kepada Lee Keong.“Boleh ke ni?” Lee Keong merasa was-was.“Kalau sesat kita balik ke sini.”Kami mengikut lorong dan denai hutan. Aku menjadi selesa kerana ada papan tanda arah jalan.Ertinya ini memang jalan rasmi untuk mereka yang berminat mendaki Bukit Bendera.Atau untuk budak kampung macam aku yang nak selamatkan 40 sen.Aku tak merasa takut dalam hutan ini. Untuk aku ini perkara biasa.Cuaca baik dan jalan menurun bukit tidak lecah.Hampir satu jam kemudian kami tiba-tiba sampai ke kawasan padang tanah lapang.Denai sudah berakhir.Di atas padang aku nampak banyak monyet, kera dan cikah.Juga aku ternampak beberapa pelancong lelaki Mat Salleh sedang mengambil gambar cikah dan kera.Kami keluar dari kawasan lapang ini.Menapak dan mengambil bas untuk pulang ke gereja.Selesai mandi kami bertukar pakaian.Niat ingin melaram. Kami menapak hingga sampai ke jalan Panggung Odeon.Lalu kami singgah makan nasi campur di kedai India.Kali ini aku bersedia dengan harga yang akan melintasi satu ringgit.Di depan kedai makan ini aku nampak sepasang anak muda Mat Salleh.Yang betina memakai selipar Jepun. Yang jantan berkaki ayam.Mereka sedang menunggu seorang jantan India yang sedang membancuh secawan teh.Teh ini dituang dari gelas ke gelas untuk disejukkan.Bila masuk ke dalam gelas aku nampak teh ini berbuih-buih.Anak muda tak berkasut tadi pastilah “hippie”.Tahun 1968 di Pulau Pinang kali pertama aku melihat hippie.Pada pemahaman aku hippie adalah anak muda Mat Salleh yang merayau ke seluruh dunia berjalan dari negara ke negara.Pulau Pinang menjadi tempat persinggahan hippie yang sampai dari Madras, India.Mereka datang dengan kapal laut.Pulau Pinang menjadi pelabuhan awal sebelum mereka bergerak ke utara ke Siam, atau Selatan ke Singapura.Aku pernah terbaca tentang hippie dan gaya hidup mereka.Dari apa yang aku baca mereka berambut panjang sebagai tanda mereka tidak sama dengan orang tua mereka.Di Amerika Syarikat (AS), hippie adalah anak muda memilih menjadi hippie untuk melarikan diri daripada dipaksa menjadi tentera.Di AS anak muda lelaki, 18 tahun ke atas, wajib menjadi tentera selama dua tahun.Ini khidmat negara.Apa yang aku baca anak-anak muda AS memberontak tidak mahu jadi tentera untuk berperang di Vietnam.Menjadi hippie berambut panjang berkaki ayam adalah manifestasi daripada pemberontakan ini.Lee Keong dan aku terus berjalan melintas Panggung Odeon.Kali ini kami sampai ke kawasan beca.Banyak beca membawa perempuan.Juga ramai yang lalu-lalang di jalan ini lelaki Mat Salleh dan juga lelaki Negro.Inilah kali pertama aku melihat lelaki Negro dari dekat.Biasanya aku hanya melihat dalam filem seperti Sidney Poitier (1927-2022) dalam “To Sir With Love” ( 1967 ) yang aku tonton di Panggung Cathay di Seremban pada tahun 1967.Aku mula sedar bahawa jantan-jantan ini adalah GI atau tentera AS yang datang bercuti ke Pulau Pinang.Aku ada terbaca bahawa Pulau Pinang menjadi tempat R&R untuk tentera AS berehat setelah berkhidmat di Vietnam.R&R ialah “rest and recreation”, rehat dan santai setelah bertugas di medan perang.Bangkok, Penang, Tokyo, Hong Kong dan Manila adalah tempat R&R tentera AS pada tahun 1968 di zaman Perang Vietnam.Di jalan yang sama aku ternampak ramai “Amoi” naik beca entah hendak ke mana.Perniagaan beca di jalan ini amat rancak.Tiba-tiba aku ternampak jantan Mat Salleh mengepit dua Amoi.Seperti “karan” otak aku menangkap bahawa jalan yang aku lalui ini adalah jalan perniagaan “lendir dan daging segar”.Aku membuka mata memerhati dan merakam dalam ingatan.“So this is Penang.” Aku bersuara kepada Lee Keong.Kami dua anak muda dari kampung terbuka mata melihat kali pertama perniagaan “daging segar” secara terbuka di tepi jalan.Aku kini melihat dunia yang lebih luas. Dunia yang melintasi Bukit Tangga.“Mari kita pulang. Esok nak bangun pagi, kita nak ke Kangar.” Aku mengajak Lee Keong pulang untuk mengakhiri malam.Kami menapak pulang ke gereja.Dalam gelap kepala aku di atas bantal, aku mengulang ingat apa yang berlaku hari ini.Ular, monyet dan Shah Iran semuanya tergambar kembali.Ada pelbagai bentuk, pelbagai macam hal yang aku lihat untuk kali pertama.Yang paling tidak dapat aku lupakan ialah Mat Salleh mengepit dua Amoi dalam beca.Aku melayan mata untuk lelap. Esok kami akan ke Kangar, Perlis.


Belum bincang tentang niat bekas ahli Umno sertai PH, kata Zahid

Tiada sebarang perbincangan diadakan setakat ini dengan Pakatan Harapan (PH) berhubung hasrat beberapa bekas ahli Umno untuk menyertai gabungan itu, kata Presiden Umno Ahmad Zahid Hamidi.
“Setakat ini belum dibincang dengan saya lagi,” katanya mengulas laporan PH akan berbincang dengan Umno mengenai hasrat bekas ahli Umno untuk menyertai gabungan itu.
Zahid yang juga timbalan perdana menteri berkata demikian dalam sidang media selepas mempengerusikan Majlis Pendidikan Teknikal dan Latihan Vokasional (MTVET) Bil 1/2023 di Putrajaya, hari ini.
Semalam, Pengerusi PH Anwar Ibrahim dilaporkan berkata PH belum lagi membuat sebarang keputusan sama ada untuk menerima beberapa bekas ahli Umno yang telah menyuarakan hasrat untuk menyertai gabungan itu.
Anwar berkata perkara itu akan dibincangkan dengan pemimpin Umno tidak lama lagi sebagai menghormati parti itu yang merupakan sebahagian daripada kerajaan.
Pada 27 Januari lepas, Umno memecat 44 ahlinya termasuk bekas menteri kesihatan Khairy Jamaluddin di atas pelbagai kesalahan semasa Pilihan Raya Umum ke-15 November lepas.


Hubungan PM dengan Agong adalah istimewa, kata Annuar

Hubungan Perdana Menteri Muhyiddin Yassin dengan Yang di-Pertuan Agong Sultan Abdullah Sultan Ahmad Shah disifatkan sebagai “istimewa.”Menteri Wilayah Persekutuan Annuar Musa berkata demikian ketika merujuk sikap Muhyiddin yang sentiasa memulakan mesyuarat jemaah menteri dengan menyampaikan titah Sultan Abdullah termasuk teguran sekali gus menyelar tohmahan sesetengah pihak yang mendakwa perdana menteri sebagai derhaka.“Minggu ini sahaja, tiga kali Muhyiddin menghadap Tuanku iaitu waktu berlaku kekeliruan pindaan ordinan darurat pada 28 Julai, sebelum mesyuarat Kabinet pada 29 Julai dan hari ini menghadap lagi.“Orang yang derhaka, Tuanku tidak benarkan masuk Istana Negara. Yang tahu derhaka atau tidak derhaka itu Yang di-Pertuan Agong,” katanya ketika menjadi tetamu program Ruang Bicara terbitan Bernama TV malam tadi yang membincangkan tajuk “Politik: Apa lagi selepas ini?”Menyentuh perutusan khas Muhyiddin hari ini, Annuar berkata perdana menteri mengambil langkah yang tepat dan berani bagi menyelesaikan kemelut politik tanah air.Katanya jika polemik politik itu dibiarkan berpanjangan, ia akan mengganggu tanggungjawab kerajaan yang sedang bertungkus-lumus berjuang dengan cabaran besar iaitu pandemik Covid-19.Beliau juga menyifatkan pembentangan usul undi percaya kepada Muhyiddin pada sidang Parlimen bulan depan sebagai profesional dan selari dengan Perlembagaan Persekutuan.Dalam perutusan khas semalam, Muhyiddin berkata beliau telah menyembah maklum kepada Sultan Abdullah bahawa beliau akan menentukan keabsahannya sebagai perdana menteri di Parlimen dengan membenarkan suatu usul undi percaya kepadanya dibentangkan di Dewan Rakyat pada September.Annuar turut menyifatkan Muhyiddin sebagai pemimpin berpengetahuan luas mengenai selok-belok pentadbiran negara dan mempunyai komitmen yang tinggi“Beliau berpengetahuan luas, pernah menjadi menteri besar, menteri, timbalan perdana menteri dan kini perdana menteri. Walaupun nampak bersahaja tetapi beliau sangat arif dalam pentadbiran negara,” katanya.Beliau menegaskan bahawa pencapaian kerajaan perlu dilihat dari segi kejayaan Program Imunisasi Covid-19 Kebangsaan (PICK) yang menyaksikan kadar vaksinasi harian tertinggi di dunia dan usaha menyelesaikan pandemik Covid-19.


20-0 selepas belanjawan Kementerian Belia dan Sukan lulus dengan undian suara

Peruntukan Belanjawan 2021 bagi Kementerian Belia dan Sukan berjumlah RM940 juta lulus dengan undian suara selepas ia dibahaskan di peringkat jawatankuasa di Dewan Rakyat hari ini.Ini menyaksikan Perikatan Nasional (PN) berjaya meluluskan pembentangan semua 20 kementerian di peringkat jawatankuasa meskipun sebelum ini dikhabarkan pembangkang Pakatan Harapan (PH) akan menguji semua kementerian dalam usaha untuk menggagalkannya.Menterinya Belia dan Sukan Reezal Merican Naina Merican ketika menggulung berkata RM240 juta diperuntukkan pada Belanjawan 2021 khususnya bagi sektor sukan di negara ini menyaksikan peruntukan membabitkan beberapa pecahan.Katanya, ini merangkumi RM28 juta bagi pelaksanaan program MyFit, Hari Sukan Negara dan Program Inspire OKU sementara RM103 juta untuk membina, menaik taraf dan menyelenggarakan kemudahan sukan seluruh negara.Menurut Reezal, RM55 juta disediakan bagi program pembangunan sukan hoki, ragbi, badminton, berbasikal, pembangunan atlet wanita termasuklah RM15 juta kepada pembangunan e-Sukan.Katanya, RM20 juta disediakan sebagai pinjaman mudah di bawah skim Tekun Sukan untuk memastikan kelangsungan operator fasiliti sukan manakala RM19 juta diperuntukkan bagi melaksanakan agenda nasional Malaysia Sihat bagi tujuan memantapkan amalan gaya hidup sihat.


59% populasi dewasa Malaysia lengkap vaksin dua dos

Sebanyak 42.4% populasi keseluruhan di Malaysia atau 13,842,928 individu telah lengkap menerima dua dos suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).Menerusi perkongsian maklumat di laman Twitter rasmi, JKJAV memaklumkan setakat semalam juga, seramai 18,792,979 individu atau 57.5% sudah menerima dos pertama menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) kini 32,635,907 dos.Menurut perkongsian maklumat itu, peratusan populasi dewasa yang menerima kedua-dua dos meningkat kepada 59.1% setakat semalam berbanding 58%, pada Isnin.Dalam pada itu, vaksinasi harian semalam pula sekali lagi mencatat peningkatan kepada 423,380 dos berbanding 420,164 dos pada Isnin, dengan 261,994 daripadanya merupakan dos kedua dan baki 161,386 adalah dos pertama.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


PAS pecat ahli Parlimen Kuala Nerus sebagai AJK Pusat

Presiden PAS Abdul Hadi Awang hari ini mengesahkan Mohd Ahli Parlimen Kuala Nerus Khairuddin Aman Razali dipecat sebagai ahli jawatankuasa (AJK) pusat parti itu.Walaupun tidak menjelaskan punca sebenar Khairuddin digugurkan, namun Hadi merujuk isu disiplin dalam parti ketika bercakap mengenainya, lapor Utusan Malaysia.“Mestilah ada alasan (digugurkan), dalam parti kita ada disiplin. Siapa yang tidak ikut (disiplin), dia boleh ditukarkan jawatan, bertugas di tempat lain, digantung keahlian atau boleh dipecat,” kata Hadi ketika ditanya selepas kuliah Jumaat di Masjid Rusila, Marang.Khairuddin yang kalah dalam pemilihan parti November lalu, dilantik semula sebagai AJK PAS Pusat bersama Mohd Zuhdi Marzuki dan Nik Abduh Nik Abdul Aziz.Satu sumber mengatakan berkata Khairuddin merupakan salah seorang daripada kem kecil dalam kepimpinan PAS yang mahu parti itu terus bekerjasama dengan Umno.PAS adalah sebahagian daripada gabungan Perikatan Nasional, sebuah gabungan yang diketuai Presiden Bersatu Muhyiddin Yassin.Sebelum ini, Hadi beberapa kali menegaskan Muafakat Nasional, satu piagam yang ditandatangani PAS dan Umno pada 2019 ketika kedua-dua parti berada dalam blok pembangkang perlu memasukkan Bersatu sebagai anggotanya.Dua bulan lalu, tular sebuah klip audio rakaman perbualan yang dikatakan menunjukkan Khairuddin mengkritik tindakan Hadi untuk meninggalkan Umno.Khairuddin berkhidmat sebagai menteri industri perladangan dan komoditi di bawah pentadbiran Muhyiddin, namun beliau digugurkan oleh Ismail Sabri Yaakob ketika mengambil alih jawatan perdana menteri pada Ogos tahun lalu.


Guan Eng saman Muhyiddin berhubung isu cukai Yayasan Albukhary

Ahli Parlimen Bagan Lim Guan Eng hari ini memfailkan saman terhadap bekas perdana menteri Muhyiddin Yassin atas dakwaan mengeluarkan kenyataan fitnah yang mengaitkannya berhubung pembatalan pengecualian cukai ke atas Yayasan Albukhary.
Lim, 62, selaku plaintif memfailkan saman fitnah itu menerusi Tetuan Guok Partnership di Mahkamah Tinggi di Kuala Lumpur dengan menamakan Muhyiddin, 75, yang juga Pengerusi Perikatan Nasional (PN) sebagai defendan tunggal.
Dalam pernyataan tuntutan, bekas menteri kewangan itu mendakwa Muhyiddin mengeluarkan tiga kenyataan memfitnah membabitkan plaintif dengan isu pembatalan pengecualian cukai ke atas yayasan itu pada 9, 11 dan 12 Mac lepas di laman Facebook milik defendan, yang kemudiannya diterbitkan oleh beberapa akhbar dan portal berita pada hari sama.
Menurut Lim, kenyataan fitnah berkenaan sengaja dibuat selepas Muhyiddin ditahan Suruhanjaya Pencegahan Rasuah Malaysia (SPRM) pada 9 Mac dan dibebaskan pada hari sama (9 Mac) kerana beliau mengetahui bahawa semua perhatian media dan akhbar tertumpu kepadanya.
Pengerusi DAP itu mendakwa kenyataan fitnah itu antara lain membawa maksud beliau bersifat perkauman, anti-Melayu dan anti-Islam serta sengaja mensabotaj Yayasan Albukhary selain enggan membenarkan pengecualian cukai ke atas yayasan tersebut ketika beliau memegang jawatan sebagai Menteri Kewangan pada 2018 hingga 2020.
Bekas ketua menteri Pulau Pinang itu turut mendakwa kenyataan fitnah tersebut juga bermaksud beliau telah menyalahgunakan kedudukan dan kuasanya dengan memberi kuasa atau mengarahkan Lembaga Hasil Dalam Negeri untuk mengenakan cukai dan penalti ke atas yayasan kebajikan apabila yayasan kebajikan tersebut tidak patut dikenakan cukai.
Lim menuntut supaya defendan memohon maaf dan menarik kesemua kenyataan terbabit dan menerbitkan permohonan maaf dalam akaun Facebook dan Twitter miliknya serta menyiarkan permohonan maaf itu dalam beberapa akhbar dan portal berita di negara ini, dalam masa tujuh hari dari tarikh penghakiman.
Turut dipohon ganti rugi am, teruk dan punitif yang akan ditentukan oleh mahkamah serta perintah injunksi menghalang Muhyiddin atau ejennya daripada mengeluarkan atau menerbitkan semula kenyataan fitnah atau apa-apa perkataan fitnah yang serupa.


Penyokong BN mungkin undi PN berbanding PH pada pilihan raya 6 negeri, kata Khairy

Bekas pemimpin Umno Khairy Jamaluddin menjangkakan sekurang-kurangnya 50% penyokong Barisan Nasional (BN) akan mengundi Perikatan Nasional (PN) pada pilihan raya di enam negeri akan datang.
Beliau berkata walaupun penyokong Pakatan Harapan (PH) mungkin mengundi BN kerana mereka mendapati PN sebagai "existential threat", manakala peluang penyokong BN membalas dengan mengundi calon PH adalah sangat tipis.
Parti komponen dalam kerajaan campuran mencapai kata sepakat untuk mengelak bertanding sesama sendiri dalam pilihan raya negeri.
Ini bermakna hanya satu parti komponen, sama ada PH atau BN, akan meletakkan calon menentang PN pada Pilihan Raya Negeri (PRN) akan datang di Selangor, Negeri Sembilan, Pulau Pinang, Kedah, Terengganu dan Kelantan.
"Dia (pengundi PH) tak nak bagi kepada PN kerana dia nampak PN ni sebagai ‘existential threat’ ataupun ancaman kepada gaya hidup mereka," katanya dalam siaran podcast “Keluar Sekejap” bersama bekas ketua penerangan Umno Shahril Hamdan.
Bekas menteri kesihatan itu bagaimanapun berkata, keadaan mungkin berbeza bagi penyokong BN kerana mereka tidak akan menghadapi masalah untuk membuang undi dan mengalihkan sokongan kepada PN, sebuah gabungan berasaskan Melayu-Islam.
"Adakah pengundi Umno asal, BN asal akan bagi undi kepada PH?
"Saya berpendapat kemungkinan itu berlaku adalah jauh lebih rendah daripada keadaan yang kontra."
Sebelum ini, Pengerusi PN Muhyiddin Yassin menyuarakan keyakinan tinggi apabila parti itu dijangka memperoleh 80% undi terutama daripada penduduk Melayu pada pilihan raya negeri akan datang.
Muhyiddin berkata keyakinan itu berdasarkan kajian gabungan itu yang menunjukkan Bersatu, Gerakan, dan PAS berada di hadapan dari segi populariti dan kepimpinan.
Katanya, PRN akan datang akan menjadi penanda aras baru berhubung masa depan politik Malaysia.


Tindakan KPT kerap ubah keputusan ‘last minit’ menyusahkan pelajar IPT

Peningkatan mendadak kes Covid-19 sejak kebelakangan ini dalam kalangan rakyat Malaysia secara tidak langsung menimbulkan kebimbangan pelbagai pihak.Malah kes positif Covid-19 dilaporkan pada Jumaat merupakan yang tertinggi sejak PKP dilaksanakan pada 18 Mac lalu iaitu 287 kes dengan Kedah dan Sabah mencatatkan angka tertinggi.Sehubungan itu Kementerian Pengajian Tinggi mengambil keputusan agar semua Institusi Pendidikan Tinggi (IPT) untuk menangguhkan pendaftaran secara fizikal atau bersemuka bagi semua pelajar-pelajar baru dan lama ke kampus.Berdasarkan satu kenyataan yang dikeluarkan KPT pada tengah hari semalam menyebabkan kebanyakan pelajar yang sudah tiba di kampus hampa apabila ia tidak diberitahu lebih awal.“Semua urusan pendaftaran pelajar boleh dilaksanakan secara dalam talian, begitu juga aspek pengajaran dan pembelajaran sehingga pengumuman baharu mengenainya dibuat.Keputusan menangguhkan pendaftaran secara fizikal atau bersemuka pelajar-pelajar yang terlibat perlu dibuat demi memelihara kesejahteraan dan keselamatan semua pihak,” menurut kenyataan KPT.Kelewatan KPT mengumumkan penangguhan sesi pendaftaran tersebut membuatkan kebanyakan ibu bapa dan pelajar khususnya yang datang dari jauh untuk sesi pendaftaran hampa.Tindakan KPT ini juga menyebabkan media sosial dibanjiri dengan luahan perasaan pelajar IPT malah ada yang mengeluh selepas terpaksa melalui perjalanan yang jauh dan perbelanjaan tinggi sehingga ada yang terpaksa bergadai demi membayar yuran serta kos pengajian anak mereka.Salah seorang pelajar Ashraf Zailani menerusi laman Twitter di “Injang Nation” ternyata kecewa dengan kegagalan KPT mengumumkannya lebih awal apabila sudah mengetahui kes Covid-19 semakin serius.Malah luahan kekecewaan di platfom itu diperkatakan secara panjang lebar yang rata-rata marah dan terkilan dengan tindakan KPT yang dianggap tidak professional dan menyusahkan semua pihak.Situasinya, KPT pada mulanya mengarahkan semua IPTS dan IPTA untuk buat kelas online sehingga 31 Disember tapi ia diubah memandangkan situasi Covid-19 semakin pulih.Bagaimanapun apabila kes Covid-19 semakin meningkat KPT tidak memaklumkan lebih awal kepada semua IPT untuk melakukan penangguhan pendaftaran.Makluman lambat daripada KPT menyebabkan IPT tak boleh membuat sebarang keputusan melainkan hanya menantikan makluman.Permasalahan di sini secara terang KPT tidak mempunyai kata putus yang jelas dan lambat dalam membuat keputusan sehingga menjejaskan banyak pelajar dalam urusan pendaftaran hari ini (semalam),” katanya kepada MalaysiaNow.Bagaimanapun difahamkan menerusi kenyataan yang dikeluarkan KPT menyatakan bagi pelajar yang telah berada di kampus dan sedang mengikuti aktiviti akademik, mereka boleh kekal berada di kampus masing-masing.Malah pihak IPT diminta membantu segala keperluan yang diperlukan oleh kumpulan pelajar ini.Untuk rekod sejak PKP berkuatkuasa 18 Mac lalu kira-kira 80,000 pelajar terperangkap di kampus universiti masing-masing.Ketika itu KPT merangka beberapa kaedah terbaik untuk menghantar pulang pelajar yang masih berada di kampus ke rumah masing-masing susulan pengumuman lanjutan tempoh PKP hingga 28 April.Sebelum ini KPT juga pernah menimbulkan kontroversi apabila mengubah setiap keputusan yang dibuat antaranya 17 Mac arah pelajar pulang ke rumah menyebabkan semua pelajar berpusu-pusu di Terminal Bas Bersepadu untuk mendapatkan tiket pulang ke kampung.Namun, disebabkan kesesakan yang tidak diduga di semua terminal bas, pada 18 Mac KPT mengeluarkan arahan melarang pelajar daripada meninggalkan kampus.Kemudian pada 28 Mei KPT umum pembelajaran secara online sehingga Disember 2020 tapi pada 8 Julai umum pula IPT akan dibuka semula kepada semua pelajar lama dan baru bermula Oktober.Dan pada 2 Oktober pula menyaran semua IPT menangguhkan pendaftaran.


Selepas kutipan hampir RM100 juta, filem Mat Kilau ke Indonesia

Filem “box office” “Mat Kilau: Kebangkitan Pahlawan” bakal memasuki pasaran di negara jiran, Indonesia selepas lebih 40 hari tayangan dalam negara dengan kutipan sudah mencecah RM96 juta setakat ini.
Pengarahnya, Syamsul Yusof memberitahu MalaysiaNow, tayangan filem Mat Kilau di Indonesia akan bermula pada 31 Ogos ini bersamaan dengan tarikh ulang tahun kemerdekaan negara yang ke-65.
Katanya, pihaknya dan penerbit menerima pelawaan daripada pawagam di Indonesia untuk menayangkan filem tersebut di seluruh negara itu.
Syamsul berkata selain faktor kejayaan filem tersebut, kehadiran pelakon aksi dan seni bela diri Yayan Ruhian yang juga warganegara Indonesia turut menyumbang kepada permintaan tayangan di negara seberang.
"Saya pun ada pengikut dari filem-filem saya sebelum ini di Indonesia.
"Munafik 2 terutamanya kerana filem Munafik 2 adalah filem Melayu yang paling tinggi kutipannya di Indonesia," katanya.
"Syukur, saya ada sokongan yang kuat dengan pawagam dan penonton di sana."
Katanya, tayangan perdana filem Mat Kilau: Kebangkitan Pahlawan akan berlangsung pada 26 Ogos ini.
Menurut Syamsul, perbincangan masih berjalan mengenai jumlah pawagam yang terlibat memandangkan bilangan pawagam di negara tersebut lebih banyak berbanding di Malaysia.
Sebelum ini, media melaporkan kerajaan bakal membantu filem itu dipasarkan secara global melalui projek “Road to Oscars”
Timbalan Menteri Komunikasi dan Multimedia Zahidi Zainul Abidin berkata pihaknya sedang merancang untuk bekerjasama dengan beberapa pihak bagi penajaan dan beberapa keperluan lain.
“Kementerian sudah bertemu dengan universiti dan syarikat telekomunikasi tempatan untuk memulakan projek tersebut,” katanya.
Filem Mat Kilau mula ditayangkan di pawagam seluruh negara bermula pada 23 Jun lalu dan masih ditayangkan termasuk di Brunei dan Singapura.
Sehingga kini, Mat Kilau kekal menjadi filem box office Malaysia tertinggi tempatan dan antarabangsa selepas Munafik 2 dan Avengers: Endgame.


Intip perbualan telefon Anwar-Zahid langgar hak privasi, kata Maria

Ahli Parlimen Petaling Jaya Maria Chin Abdullah menyifatkan rakaman panggilan telefon antara presiden Umno Ahmad Zahid Hamidi dan Presiden PKR Anwar Ibrahim adalah pencerobohan privasi yang perlu segera disiasat pihak berkuasa.“Ini adalah pelanggaran hak privasi,” katanya dalam respons terhadap perbualan mengenai Perhimpunan Agung Umno dan didedahkan dalam rakaman audio awal bulan ini.Dalam rakaman berdurasi empat minit didedahkan MalaysiaNow, suara seakan dua pemimpin parti politik itu didengar saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN).Dalam rakaman itu juga, Zahid didengar turut berterima kasih atas sokongan moral diberikan Anwar.MalaysiaNow yang menerima rakaman tersebut melalui sumber yang dipercayai boleh mengesahkan suara-suara yang dirakam tersebut adalah tulen milik dua pemimpin parti ituKedua-dua pemimpin parti itu juga berkata akan mengarahkan pegawai masing-masing untuk melaporkan perkara tersebut kepada polis.Ketua Polis Negara Abdul Hamid Bador turut dilaporkan berkata mereka berdua akan dipanggil untuk membantu siasatan.Menurut Maria pihak berkuasa tidak sepatutnya memberikan keutamaan terhadap keaslian klip, sebaliknya beliau berkata perbuatan mengintip perbualan telefon tersebut perlu disiasat“Intipan telefon itu pada saya mendengar atau merakam secara diam-diam atau bertujuan untuk mendapatkan maklumat mengenai aktiviti orang lain,” katanya kepada MalaysiaNow, dan menambah hal ini dilakukan untuk memfitnah mereka yang terlibat .“Bagi saya, itu salah dari segi undang-undang dan boleh didakwa melanggar privasi,” tambahnya.Beliau berkata rakaman yang dibocorkan itu juga melanggar hak seseorang untuk hidup bermaruah selain turut menambah semua orang berhak untuk dilindungi daripada ancaman terhadap privasi mereka.“Mungkin terdapat keadaan untuk rakaman perbualan telefon yang boleh dilakukan dengan kebenaran pihak berkuasa atau agensi berkaitan sekiranya melibatkan keselamatan negara contohnya semasa perang.“Saya sangat berharap perkara ini akan disiasat dan orang yang melakukan rakaman perbualan itu dibawa ke muka pengadilan,” katanya.


Warisan akan bertanding PRN Johor

Warisan memutuskan untuk bertanding pada Pilihan Raya Negeri (PRN) Johor yang akan diadakan pada 12 Mac ini.Presiden Warisan Mohd Shafie Apdal bagaimanapun berkata jumlah kerusi Dewan Undangan Negeri (DUN) yang ingin ditandingi parti itu, belum dimuktamadkan.“Ia (jumlah kerusi DUN) akan diumumkan pada masa yang sesuai,” katanya kepada pemberita selepas merasmikan pelancaran Warisan Johor di sebuah restoran, di Johor Bahru malam tadi.Ditanya sama ada Warisan bergerak solo atau bekerjasama dengan mana-mana parti lain bagi PRN Johor, ahli Parlimen Semporna itu berkata fokusnya ketika ini adalah untuk parti itu mendekati rakyat.“Namun, perkara ini (solo atau kerjasama dengan parti lain) akan dilihat mengikut keadaan…ingin kita dampingi ialah mereka yang menentukan siapa yang memerintah bukan sahaja Johor, bahkan Malaysia,” kata beliau.Mengulas khabar angin berhubung bekas pengerusi Bersatu Johor Mazlan Bujang menyertai Warisan, Shafie berkata buat masa ini, Mazlan hanya meluahkan keinginan untuk membantu Warisan.Januari lepas, Mazlan yang juga bekas ahli Dewan Undangan Negeri (ADUN) Puteri Wangsa mengumumkan keluar daripada Bersatu, namun tidak menyertai mana-mana parti ketika itu serta menyatakan sokongannya kepada Barisan Nasional (BN).Pada majlis itu, Shafie turut mengumumkan bekas ahli Dewan Undangan Negeri (Adun) Suhaimi Salleh, sebagai ketua koordinator Warisan Johor.Suruhanjaya Pilihan Raya menetapkan tarikh 12 Mac ini sebagai hari pengundian dengan penamaan calon pada 26 Februari manakala pengundian awal pada 8 Mac.


Kes baru meningkat lagi lepasi 7,200

Malaysia merekodkan kes baru sebanyak 7,276 menjadikan kes keseluruhan Covid-19 meningkat sebanyak 2,353,579 kes.10,555 pesakit juga direkodkan sembuh, menjadikan jumlah keseluruhan pesakit sembuh sebanyak 2,217,057.Dalam pada itu, kes yang memerlukan rawatan di unit rawatan rapi (ICU) adalah sebanyak 724 kes di mana 683 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 398 kes di mana 297 adalah kes Covid-19.Dari 7,276 kes harian yang dilaporkan pada hari ini, 150 kes (2.1%) adalah daripada Kategori Tiga, Empat, dan Lima, dan 7,126 kes (97.9%) lagi adalah terdiri daripada Kategori Satu dan Dua.


Polis buka dua kertas siasatan terhadap Tommy Thomas

Polis menerima tujuh laporan polis di seluruh negara berhubung kes bekas peguam negara Tommy Thomas berkaitan penulisan buku berjudul “My Story: Justice in the Wilderness” yang didakwa memfitnah banyak pihak.Timbalan Ketua Polis Negara Acryl Sani Abdullah Sani berkata polis akan mengambil kenyataan semua pihak yang terlibat dengannya dan pihaknya juga telah membuka dua kertas siasatan berkaitan kes berkenaan dan akan diserahkan kepada Jabatan Peguam Negara.“Jadi pekara itu diserahkan kepada pegawai penyiasat untuk menjalankan siasatan dan untuk mengambil semua tindakan yang perlu,” katanya kepada pemberita selepas membuat tinjauan sekatan jalan raya (SJR) di Plaza Tol Sungai Besi di sini hari ini.Beliau berkata Tommy juga akan dipanggil polis untuk memberi kenyataan dalam masa terdekat.Semalam, bekas peguam negara sebelum Thomas dilantik, Mohamed Apandi Ali antara yang membuat laporan polis berkaitan kandungan buku tulisan itu yang didakwa turut memfitnah dirinya.Mohamed Apandi membuat laporan itu di Ibu Pejabat Polis Daerah Sentul di sini dengan diiringi peguamnya Baljit Singh Sidhu.Mengulas mengenai pelaksanaan SJR dalam tempoh Perintah Kawalan Pergerakan (PKP) yang didakwa longgar, Acryl Sani berkata dakwaan itu adalah tidak benar bahkan pembukaan lebih banyak sektor ekonomi menyaksikan peningkatan jumlah kenderaan di setiap SJR seluruh negara.“Peningkatan itu nampak ketara berbanding PKP sebelum ini jadi polis perlu memeriksa supaya orang awam yang mempunyai dokumen lengkap dibenarkan melakukan perjalanan.“Boleh dikatakan sepanjang tempoh ini lebih 98 peratus orang awam yang melakukan perjalanan mempunyai dokumen berkenaan, jadi orang awam lain diminta bersabar untuk melepasi mana-mana sekatan jalan raya kerana pertambahan kenderaan itu memang telah dijangka,” katanya.


Thailand lulus kegunaan RTK untuk saringan ketibaan bermula 16 Disember

Pengembara yang lengkap vaksin Covid-19 perlu menjalani ujian saringan menggunakan kit ujian pengesanan pantas (RTK) sebelum dibenarkan masuk ke Thailand, bermula 16 Disember.Timbalan jurucakap kementerian luar, Natapanu Nopakun, berkata ketika ini di bawah pengaturan perjalanan bebas kuarantin, pengembara lengkap vaksinasi dari negara dan wilayah berisiko rendah yang mengikuti skim “Test & Go” dan “Sandbox” perlu bermalam di hotel terpilih yang diiktiraf Safety & Health Administration (SHA) Plus dan menjalani ujian RT-PCR.“(Mulai 16 Disember), semua pengembara berkenaan hanya perlu menempah pengangkutan (dari lapangan terbang ke hotel) dan menjalani ujian RTK di hotel terpilih.“Kini pengembara tidak perlu tempah bilik hotel kerana dengan keputusan RTK boleh diperoleh dalam masa kira-kira 15 minit,” katanya pada taklimat harian Covid-19 di Bangkok semalam.Selain itu, mulai 16 Disember, Natapanu berkata pengembara yang mengikuti skim “sandbox” termasuk di Bangkok, Phuket, Krabi dan Phang-Nga hanya perlu tinggal selama lima hari berbanding tujuh hari sebelum boleh ke wilayah lain.Sementara itu, jurucakap Pusat Pentadbiran Situasi Covid-19 (CCSA), Dr Taweesin Visanuyothin, berkata Thailand akan melonggarkan sekatan Covid-19 termasuk menarik balik perintah berkurung waktu malam di semua wilayah.Bagaimanapun katanya pusat hiburan itu akan ditutup sehingga 16 Januari dan mungkin dibenarkan dibuka semula lebih awal jika keadaan semakin pulih.Taweesin berkata mesyuarat CCSA hari ini turut memutuskan untuk melanjutkan darurat sehingga 31 Januari bagi mengekang penularan Covid-19.Dalam tempoh 24 jam lalu, Thailand merekodkan 6,559 kes baru Covid-19 dan 64 kematian, menjadikan setakat ini jumlah jangkitan sebanyak 2,094,886 dan 20,645 kematian.Sementara itu, Perdana Menteri Prayuth Chan o-cha semalam menggesa rakyat Thailand mengelak mengunjungi negara di Afrika berikutan penularan varian baru Covid-19 yang dikesan di Afrika Selatan.


Derita keluarga cacat penglihatan di Sarawak berdepan PKP

Di sebuah rumah kecil di pinggir kota Sarawak, tinggal sebuah keluarga yang terdiri dari 11 orang ahli, kebanyakan mereka mengalami masalah penglihatan.Siti Zaharah Abdullah dan suaminya, Faizal Puini pernah bekerja sebagai tukang urut, di samping itu mereka juga menjual makanan ringan di Medan Satok, sebuah pasar yang terletak di Petrajaya.Di pasar itu mereka mencari penghidupan dengan menyewa ruang kecil dengan harga RM300 sebulan.Ia adalah kehidupan yang sukar buat keluarga ini.Namun, pandemik Covid-19 menyebabkan hidup mereka menjadi lebih sukar.Rumah kecil tempat Siti Zaharah sekeluarga berlindung. Ekoran PKP punca pendapatan dari upah mengurut yang berkurangan tidak dapat menampung kehidupan mereka.Faizal dan Siti Zaharah merupakan pasangan cacat penglihatan dan setiap hari berjuang untuk menyediakan makanan dan keperluan mereka dan dua orang anak.Disebabkan tidak dapat membuka perniagaan kecil mereka akibat pandemik, mereka kini terpaksa bergantung dengan bantuan yang diterima demi melangsungkan kehidupan.Mereka berdua masih mengambil tempahan sesi mengurut, namun ia tidak cukup menampung kehidupan kerana jumlahnya terlalu sedikit.Sekiranya pihak berkuasa mengenakan perintah kawalan pergerakan (PKP) sekali lagi, mereka tidak pasti bagaimanakah dapat bertahan.“Orang-orang cacat penglihatan seperti kami sukar mendapat pekerjaan kerana ketidakupayaan kami,” kata Siti Zaharah, 29, kepada MalaysiaNow.“Kami hidup dengan bajet yang sangat kecil sejak sebelum wabak ini melanda. Tidak banyak perkara yang dapat kami lakukan.”Dia dan keluarganya kini tinggal bersama mertua di Kampung Gita Lama, Petrajaya, kira-kira 6km dari pusat bandar.Lima saudara Faizal yang lain turut tinggal di rumah sama menjadikan jumlah ahli keluarga yang tinggal di rumah itu seramai 11 orang.Daripada keseluruhan jumlah ahli rumah itu, Siti Zaharah, Faizal, ibu dan empat adik-beradiknya yang lain adalah OKU cacat penglihatan.Ayah Faizal, Puini, dan tiga saudara lelakinya memperolehi pendapatan hasil mengumpulkan tin. Dua adik bongsunya pula menghidap masalah mental.Ketika PKP dikenakan kali pertama dilaksanakan pada Mac tahun lalu, Faizal dan Siti Zaharah langsung tidak memperoleh pendapatan.“Selain daripada bantuan kewangan khas Covid-19, kami terpaksa bergantung dengan wang RM250 yang kami dapat setiap bulan dari jabatan kebajikan,” kata Siti Zaharah.Siti Zaharah mengenang bagaimana perasaannya yang pernah mengalami rasa putus asa setiap kali tidak memiliki wang untuk membeli barang keperluan, termasuk bekalan makanan.MalaysiaNow turut menemui ibu mertua Siti Zaharah juga merupakan OKU penglihatan. Zaharah risau memikirkan pembelajaran anak-anak ketika PKP.Wanita ini juga risau melihat keadaan anak-anaknya, terutama anak perempuannya yang berumur enam tahun.“Saya bimbang apakah dia dapat jalani sesi pembelajaran dengan sempurna.“Penutupan sekolah bermaksud dia harus belajar dari rumah,” katanya.Katanya, sukar untuk dia mencetak bahan pembelajaran anaknya kerana keluarganya tidak mampu memiliki mesin cetak.“Makanan pun kami tidak mampu nak beli,” kata Siti Zaharah.“Kalau nak cetak bahan pembelajaran anak, kami terpaksa menggunakan pengangkutan awam untuk pergi ke kedai.”Sejak wabak Covid-19 melanda, antara pendapatan yang boleh diusahakan adalah menjual tisu di jalanan.“Ada hari-hari di mana kami tidak cukup makan setelah anak-anak makan,” katanya sambil menambah kesenangan kecil seperti susu sememangnya tidak pernah dibayangkan lantaran kesempitan yang dihadapi.Keluarga itu bertahan dengan berkongsi setiap makanan yang mereka miliki.Malahan, mereka turut berkongsi bagi membayar bil elektrik dan air.“Semua orang mesti letak duit,” kata Siti Zaharah.Selain itu, mereka juga berkongsi tempat tidur yang sama di ruang tamu rumah kecil mereka.“Kami bernasib baik sebab tinggal bersama masyarakat,” katanya, sambil menambah jiran-jiran mereka sering berkongsi rezeki dengan menyumbang makanan sepanjang PKP.Walaupun begitu, dia tidak pernah berputus harap untuk terus berusaha demi memulihkan situasi dihadapi keluarganya ketika ini.“Saya tak fikir kami mampu berdepan PKP sekali lagi.”


Penduduk Kampung Koskan Tambahan rayu campur tangan MB Selangor susulan arahan pengusiran

Sebanyak 12 keluarga yang sudah menetap lebih 40 tahun di sebuah perkampungan di Serendah, Selangor masih menunggu nasib yang bakal menimpa mereka, dan kini mengharapkan campur tangan menteri besar susulan arahan mengusir mereka.
Seorang pegawai mahkamah untuk menguatkuasakan perintah pengosongan di Kampung Koskan Tambahan juga gagal hadir seperti yang dijadualkan pagi ini, ketika penduduk bersedia dengan sepanduk untuk menyatakan rasa tidak puas hati mereka.
Pengerusi Jawatankuasa bertindak kampung, Maszahar Hashim berkata penduduk kampung berharap agar Menteri Besar, Amirudin Shari menyediakan hitam putih berhubung janji memberikan rumah kos sederhana sebagai ganti tanah mereka.
"Setakat ini beliau hanya umum di media, tetapi tiada surat kepada kami.
“Kami tiada masalah untuk menerima rumah yang akan dianugerahkan," katanya dalam sidang media hari ini.
Ujar Maszahar, mereka tiada tempat lain untuk berlindung sekiranya rumah mereka dirobohkan dalam tempoh terdekat.
Katanya penduduk memohon geran tanah seawal 2006 namun dimaklumkan tanah tersebut merupakan rizab sungai.
Bagaimanapun, beberapa tahun kemudian penduduk mendapat tahu tanah kampung mereka telah menjadi milik sebuah syarikat swasta.
Mereka turut menghantar memorandum kepada Amirudin semasa satu program Aidilfitri baru-baru ini.
Pentadbir Tanah Hulu Selangor, Mohamad Hanafe Basri dalam satu kenyataan memberitahu tanah yang dimohon penduduk ialah tanah persendirian yang diberi milik sejak 133 tahun lalu (Jun 1890).
"Pemilik asal kemudiannya telah menjual tanah ini kepada Panca Resmi Sdn Bhd pada 1991," menurut satu kenyataan.


Jho Low atasi pengarah 1MDB dalam keputusan pelaburan luar pesisir, kata saksi

Bekas pegawai bank Singapura memberitahu Mahkamah Tinggi Kuala Lumpur hari ini bahawa berdasarkan pemerhatiannya, Jho Low adalah pihak atasan yang memberi kebenaran berhubung keputusan kewangan membabitkan pelaburan luar pesisir 1Malaysia Development Berhad (1MDB) dalam Brazen Sky Limited.
Bekas Ketua Perkhidmatan Pengurusan Kekayaan BSI Bank, Kevin Micheal Swampillai, 59, bersetuju dengan cadangan peguam Muhammad Shafee Abdullah yang mewakili Najib Razak bahawa situasi itu menjadikan Jho Low atau nama sebenarnya Low Taek Jho kelihatan lebih berkuasa, mengatasi dua pengarah 1MDB, Terence Geh dan Azmi Tahir.
Sebelum ini, mahkamah diberitahu bahawa Brazen Sky adalah syarikat yang ditubuhkan pada 12 Julai 2012 di British Virgin Islands (BVI) sebagai transit atau jentera tujuan khas (SPV) untuk menghantar balik dana pelaburan 1MDB.
Saksi pendakwaan ke-44 itu berkata tanggapannya ialah Azmi dan Geh tidak diberi kuasa untuk membuat sebarang keputusan yang melibatkan transaksi itu dan mereka perlu merujuk kepada pihak berkuasa yang lebih tinggi, yang diperhatikan menunjuk kepada Jho Low, ahli perniagaan yang kini dalam buruan.
Beliau berkata demikian semasa pemeriksaan balas oleh Shafee pada perbicaraan Najib dalam kes membabitkan penyelewengan RM2.3 bilion dana 1MDB.
Shafee: Urusan di Brazen Sky tidak boleh bergerak melainkan Azmi dan Geh kata 'ya', tetapi apa yang kamu katakan dalam pernyataan saksi kami ialah Jho Low mengatasi mereka? Keputusan itu mengikut keputusan Jho Low?
Kevin: Ya.
Shafee: Dalam pernyataan saksi, kamu juga menyatakan bahawa Najib adalah pihak berkuasa yang lebih tinggi yang kamu telah jelaskan sebagai andaian semata-mata, tetapi sekarang ini jawapan kamu kelihatan bercanggah dengan Perenggan 48 (pernyataan saksi) berhubung transaksi yang merujuk kepada 'pihak berkuasa lebih tinggi' sebagai Jho Low, di mana Jho Low mengatasi mereka (Azmi dan Geh)?
Kevin: Ya.
Shafee: Ia bukan keadaan di mana  perdana menteri dan menteri kewangan ketika itu (Najib) mengatasi mereka (Azmi dan Geh)?
Kevin: Ya.
Kevin berkata beliau tidak akan menyangka Najib akan terlibat dalam urus niaga ini memandangkan ia adalah urusan operasi yang memerlukan pengurusan mikro.
Terdahulu, saksi itu mengulangi bahawa Jho Low mengancam untuk membawa perniagaan berkaitan 1MDB ke tempat lain setiap kali wakil BSI menekannya mengenai 1MDB untuk mendapatkan penjelasan atau soalan lanjut mengenai transaksi tersebut.
Beliau berkata Yak Yew Chee, yang pada masa itu merupakan pengurus perhubungan BSI, adalah individu utama yang berurusan dengan Jho Low berhubung isu berkaitan 1MDB.
"Saya tidak tahu di mana Yak ketika ini. Kali terakhir saya bertemu Yak di Singapura pada awal tahun ini," kata saksi itu.
Perbicaraan di hadapan Hakim Collin Lawrence Sequerah bersambung esok.
Najib, 70, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.